hidoyat.uz – “Мовароуннаҳр” нашриётининг сайти - Дуо ибодат мағзидир\nДуо ибодат мағзидир\nХалқимиз табиатан дуогўй. Маросим ва таъзияларни қўя турайлик, ҳатто икки киши учрашиб қолса ҳам, саломдан кейин албатта, бир-бирини дуо қилади. Халқимиз хоҳ ибодатларда бўлсин, хоҳ маросимларда бўлсин эл фаровонлиги, Ватан тараққиёти ва юртимизда тинчлик-осойишталик бўлиши сўраб дуо қилади. “Кўпники кўл бўлади”, дейишади-ку, ахир.\nДуо қалбни Аллоҳ таолога боғлайдиган улуғ ибодатлардан биридир.\nАллоҳ таоло дуо қилишни буюрган ва дуони ижобат этишни ваъда қилган:\n“Менга дуо қилингиз, Мен сизлар учун (дуоларингизни) ижобат қилай!” Албатта, Менга ибодат қилишдан кибр қилган кимсалар яқинда тубан ҳолатда жаҳаннамга кирурлар” (Ғофир, 60).\n“Сиздан (эй Муҳаммад,) бандаларим Мен ҳақимда сўрасалар, (айтинг) Мен уларга яқинман. Менга илтижо қилувчининг дуосини ижобат этурман...” (Бақара, 186).\n“Раббингизга зорланиб ва хуфёна (овозсиз) дуо қилингиз! Зеро, У (дуода ва бошқада) ҳаддан ошувчиларни ёқтирмас” (Аъроф, 55).\nПайғамбаримиз (соллаллоҳу алайҳи ва саллам): “Қайси бир банда Аллоҳ таолодан сўрамаса, Аллоҳ таоло у бандадан ғазабланади”, деб огоҳлантирганлар. Чунки дуо қилмаслик, ҳожатини Аллоҳ таолодан сўрамаслик такаббурлик, манманлик, ғофиллик ва жоҳиллик аломатларидан биридир. Аллоҳ таоло такаббурларни, золимларни ва фосиқларни севмайди. Банда зарурат ва ҳожат онида Аллоҳ таолога дуо қилса, иши ва ҳожати битгач, Аллоҳ таолони унутса, бу ҳам жоҳилликдан нишонадир. Ҳақиқий мўмин банда ҳар замон, ҳар қандай ҳолатда Аллоҳ таолони ёдда тутади ва Аллоҳ таолога доимо дуо ва ёлворишда бўлади.\nҚайси тилда дуо қилинса ҳам бўлаверади. Лекин талаффузини ўрнига қўйиб ва маъносини билган ҳолда, араб тилида дуо қилиш афзалдир.\nБирор ҳожат ва муаммо бўлганида дуо қилиб, фақат дуонинг натижасини кутиб ўтириш суннатга хилофдир. Ҳазрат Пайғамбаримиз (соллаллоҳу алайҳи ва саллам) шифо ё сафардан соғ-омон қайтиб келишни сўраб дуо қилардилар, шу билан бирга шифонинг ҳам, сафарнинг ҳам барча тадоригини кўрар, муаммо бўлса, уни ҳал этиш чораларини излар эдилар.\nИнсон ўзининг ожизлигини ва заифлигини ҳис қилган ҳолда дуо қилиши, Аллоҳ таолонинг меҳрибон ва марҳаматли эканини билиши ва Унинг лутфидан умид қилиши лозим. Дуо қилаётганида тилида бошқа гап ва хаёлида бошқа гап бўлмаслиги керак. Банда бутун вужуди ва қалби билан дуо қилиши лозим.\nАнасдан (розияллоҳу анҳу) ривоят қилинади: Пайғамбаримизнинг (соллаллоҳу алайҳи ва саллам) кўп такрорлайдиган дуолари ушбу ояти карима бўлган:\n“Эй Раббимиз, бизга бу дунёда ҳам яхшилик ато этгин, охиратда ҳам яхшилик (ато этгин) ва бизни дўзах азобидан асрагин” (Бақара, 201).\nЛуқманинг пок бўлиши дуонинг ижобат бўлиш шартларидандир. Луқма ҳаром бўлса, дуо ижобат бўлмайди. Хожа Аҳмад Яссавий ҳазратлари айтганларидек: “Дарвешларнинг халқи мурдор, ўтмас дуо...”\nҲар бир мўмин-мусулмон банданинг дуоси ижобат бўлади. Ҳадисларда дуоси мутлақо ижобат бўладиган кишилар зикр этилган. Абу Ҳурайра (розияллоҳу анҳу) ривоят қилади: “Пайғамбаримиз (соллаллоҳу алайҳи ва саллам) бундай деганлар: “Уч кишининг дуоси шубҳасиз қабул бўлади: мазлумнинг дуоси, мусофирнинг дуоси, ота-онанинг фарзанди ҳақига қилган дуоси”».\nКиши хоҳлаган пайтда дуо қилиши мумкин.\nПайғамбаримиз (соллаллоҳу алайҳи ва саллам) буюрадилар: “Уч ерда қилинган дуо рад этилмайди: кишининг Аллоҳдан бошқа кўрмайдиган ерда қилган дуоси; душман қаршисида туриб қилинган дуо; тун ярмида туриб қилинган дуо”.\nМазҳаббошимиз Имоми Аъзам (раҳматуллоҳи алайҳ) охирги нафасда имон билан кетишни сўраб, кўп-кўп дуо-илтижо қилишни буюрганлар. Чунки муборак ҳадисларда сўнгги нафасда калима қайтариб, имон билан жон берган кишининг жаннатга кириши башорат қилинган. Хожа Аҳмад Яссавий ҳикматларида шунга ишора қилиб ёзганлар:\nДуога ёри берса ҳар мусулмон,\nЎлар вақтида элтгай нури имон.\nСуннатга мувофиқ дуо қилиш лозим. Умар (розияллоҳу анҳу) дедилар: “Расулуллоҳ (соллаллоҳу алайҳи ва саллам) дуога икки қўлларини кўтарсалар, уларни албатта юзларига суртар эдилар”. Булар дуонинг суннат ва одобларидандир: қиблага қараб, икки қўлини кўкрак тўғрисига кўтариб, икки кичик бирмоғи учларининг ёнини бир-бирига теккизиб, кафтининг ичини ўзига қаратиб дуо қилиш; дуони бошлашда ҳамду сано ва салавот айтиш; ихлос ва собитлик билан, ижобат бўлишидан умид қилган ҳолда дуо қилиш; дуони уч марта такрорлаш; паст овоз билан, ёлвориб ва илтижо қилиб дуо қилиш; дуодан сўнг “омин” дейиш; бировни дуо қилаётганда аввало ўзидан бошлаш (Пайғамбаримиз (соллаллоҳу алайҳи ва саллам) шундай қилар эдилар); ўзи ва бошқалар ҳақига ёмон дуо қилмаслик, тавба қилган ҳолда, жамловчи (дунё ва охират саодатига далолат қиладиган) сўзлар билан дуо қилиш лозим.\nДуонинг хислати ва фазилати кўп. Шу боис дуонинг шарти ва одобларига риоя қилган ҳолда ўзимиз учун, фарзандларимиз ва ўтган аждодларимиз учун, эл-юрт фаровонлиги, дунё тинчлиги ва Ҳазрат Муҳаммаднинг (алайҳиссалом) умматига Аллоҳдан раҳмат ва офият тилаб хайрли дуоларда бўлишимиз мўминлик бурчимиздир.\nИлоҳо, халқимизнинг хайрли дуолари ижобат бўлсин, нурли орзулари амалга ошсин!\n1909 марта ўқилган.


Уни узоқ ва муваффақиятли давом этадиган келажак кутиб турибди\nБу — «The New York Times» нашри ходими Закари Вулфнинг фикри\nАмериканинг «The New York Times» нашрида ҳамюртимиз Беҳзод Абдураимов ҳақида мақола чоп этилди. Уни бироз қисқартирган ҳолда эътиборингизга ҳавола этяпмиз.\nШопен Балладаси № 4 моҳиятан сокин ҳиссиётлар йўлаги, қайсидир маънода туйғулар хотирасидир. Ёш ўзбек пианиночиси Беҳзод Абдураимов Нью-Йоркнинг «Вайл» залида бўлиб ўтган дебют концертида ана шундай лаҳзаларни бошидан ўтказганига шубҳа йўқ. У бутун гавдасини клавишга шу даражада яқинлаштириб куй чалдики, унинг ҳаракатлари нафақат таралаётган мусиқани ифодалади, балки уни эҳтиётлаётгандек таассурот уйғотди.\nБу юқори савияда ўтган концертнинг энг юксак чўққиси бўлди. «Стерн»да концерт бериш бирмунча осон. «Зенкел» ҳам ўзига хос архитектурага эга бўлган концерт заллари сирасига киради. «Вайл»да концерт бериш эса бир сўз билан айтганда осон эмас. Дунёнинг жуда кам пианиночилари бу ерда муваффақиятли концерт бера олган. Агар «Стерн» стадион бўлса, «Вайл» операция хонасидир.\nЖаноб Абдураимов бундан олдин «Стерн»да оркестр жўрлигида концерт берганди. У ердаги экспозициядан завқланганига шубҳа йўқ, албатта. У жаҳон мусиқасининг энг ноёб дурдоналарини шу даражада юқори маҳорат билан ижро этдики, тан бермай иложи йўқ. Албатта, буюк мусиқачилар яратган куйларни камчиликларсиз қайта ижро этиш учун буюк истеъдод керак бўлади.\nУндаги хотиржамлик, ўзига бўлган ишончни сезиш қийинмас. Ҳар қандай сувратдаги куйга сонияда мослашиб олиш ҳам катта маҳорат саналади. Унинг тезкор ҳаракатларини алоҳида таъкидлаш зарур. У нафақат тез, балки бетакрор куй чалади.\nСен клавиш қаршисида ўтирар экансан, ўз ҳиссиётларингни маълум маънода бошқара олишинг жуда муҳим. Ўзбекистонлик пианиночи ана шу жиҳатлари билан ҳам бошқалардан фарқ қилади. У балладаларни ижро этар экан, ҳаммасини ўз ўрнида, керакли вақтда бажара олди.\nЁш иқтидор соҳибининг ҳаракатларини кузата туриб, унинг келажагини башорат қилиш жуда осон дейдиганлар адашади. Бу жуда мураккаб ҳолат. Кимнидир мақтасанг, бироқ у ишончни оқлолмаса, бундан ёмони йўқ. Лекин жаноб Беҳзод Абдураимовнинг ҳаракатларини кузатар эканмиз, уни узоқ ва муваффақиятли давом этадиган келажак кутиб турганига амин бўламиз. Беҳзоднинг очилмаган қирралари ҳали кўп. Ўзбекистонлик пианиночининг янада юксак чўққиларни забт этишига ишонаман .


Ким нима демасин, партиявий ишда ўзгача бир жозиба бор. Мен буни туман партия кенгашига етакчи бўлганим учун эмас, атрофимдаги одамларнинг сиёсий кучга ишончини сезганим, уларнинг ижтимоий-сиёсий жараёнларга қизиқиши ошиб бораётганини кузатганим учун кўп бора ҳис қиламан. Партиямиз сафидаги кишиларнинг ҳар бир ютуfидан, гўёки, унга ўзим эришгандек юрак-юракдан қувонаман.\n— Опа, биласизми, жуда ҳаяжонландим, озроқ қўрқдим ҳам, — деди «Ёш сиёсатчи» кўрик-танловидан қайтаётганимизда Нодира Умирова.\n— Нимадан? — сўрадим қизиқиб.\n— Ютқизиб қўйишдан...\n— Ростини айтсам, мен ҳам хавотирландим. Ҳозир эса севиняпман. Энди кўрик-танловнинг республика беллашувида ўзингни кўрсат.\nШундай дедиму партиямизнинг фаол аъзоларидан бири бўлган Нодиранинг сафимизга қандай қўшилгани ёдимга тушди. Эсимда, у туман ижтимоий-иқтисодиёт коллежига ўқитувчи бўлиб келганида, пухта билими, ташкилотчилиги билан кўпчиликнинг эътиборига тушган эди. Бир куни коллежга бордим ва у билан узоқ суҳбат қурдим, партиямизнинг мақсади, дастури билан таништирдим. Орадан анча вақт ўтгандан кейин, унинг ўзи туман партия кенгашига келди ва истагини айтди. Уни партия аъзолигига қабул қилдик. Уч йил бурун БПТ етакчилигига сайланди. У партиявий ишларда ҳам жуда фаол. Айни кунда бошланғич ташкилотимизда ЎзХДП аъзолари сони 20 нафарга етди...\nҲозир тумандаги 37 бошланғич ташкилот атрофига 1515 нафар аъзо бирлашган. Ҳудудимизда йирик корхоналар кўп. Шунингдек, қоракўлчилик ҳам йилдан-йилга ривожланиб бораяпти. Фермер ва деҳқон хўжаликларида минглаб электоратимиз вакиллари меҳнат қилишмоқда. Қуйи бўғин етакчиларининг ҳар бири партияга қабул, сиёсий ўқув машғулотлари, турли тадбирлар юзасидан туман кенгаши билан доимо маслаҳатлашиб туришади.\nҲар ойнинг охирги шанба куни «Бошланғич партия ташкилоти куни», деб белгиланган. Йўқ, расмиятчилик учун эмас, ишни яхшилаш учун, айрим масалаларни ўзаро кенгашиб ҳал қилиш мақсадида фаолиятимизга ушбу усулни жорий қилдик. Натижада қатор бошланғич ташкилотларимизда иш сифати ва самарадорлиги ошиб бораяпти.\nМасалан, Муборак газни қайта ишлаш заводида минглаб ишчилар меҳнат қилади. Завод директори Элмурод Қурбонов партиямиздан халқ депутатлари Қашқадарё вилоят ва Муборак туман Кенгашлари депутатлигига сайланди. У ижтимоий ҳимояга муҳтож аҳоли қатламига ёрдам бериш ва бошқа масалаларда фаоллик кўрсатмоқда. Демак, корхонада БПТ фаолият кўрсатиши учун яхши шароит бор. Жамоанинг илғор ишчиси Абдураҳмон Тўев икки йил олдин БПТ етакчиси этиб сайланди. У қисқа вақт ичида ўзини кўрсата олди. Ҳозир корхонада 190 нафар ишчи-ходим партиямиз аъзоси ҳисобланади.\nШунингдек, Муборак иссиқлик электр маркази муҳандиси Олимжон Казаков, тиббиёт коллежи ўқитувчиси Ўткир Бердиевлар етакчилик қилаётган бошланғич ташкилотларимизда ҳам иш яхши йўлга қўйилган. Айниқса, «Кексаларни эъзозлаш йили» Давлат дастурида белгиланган вазифаларни амалга оширишда улар алоҳида фаоллик кўрсатмоқда. Партиядошларимиз тумандаги кексалар ҳолидан хабар олиш, уларга ижтимоий кўмак бериш ишларида бош бўлишмоқда.\nУмуман олганда, бугун партиямиз тизимида бошланғич ташкилотлар фаолиятини кучайтириш, уларни партия ғоя ва мақсадларини кенг тарғиб этувчи воситага айлантириш масалаларига алоҳида эътибор қаратилмоқда. Энг муҳими, бу орқали аъзоларимизнинг ижтимоий-сиёсий фаоллиги ошиб бормоқда, бизга хайрихоҳлар сони кўпаймоқда. Аслини олганда асосий мақсад ҳам шундан иборат.\nЎзХДП Муборак туман кенгаши раиси, халқ депутатлари туман Кенгашидаги партия гуруҳи раҳбари.


Чопон – oliymahad.uz\nАҳмад чўпоннинг юраги дарду аламга тўла эди. Дахшатли уруш йилларида у кўп нарсасидан жудо бўлди. Аёли вафот этди сўнгра ўғли бедарак йўқолди. Ўзи ҳам шаҳардаги ишидан айрилгач чекка бир қишлоқда чўпонлик қила бошлади. Кунлардан бир куни Аҳмад чўпон катта йўл четида қўйларини ўтлатиб юрган эди. Шунда у бир бемор ўсмир йигитни шаҳарга олиб кетаётган одамларни кўриб қолди. Кўринишидан бу ўсмир ўзидан ҳам фақирроқ эди. Буни у йигитнинг эгнидаги ўта юпун кийимдан билиб олиш қийин эмасди. Бечора йигит совуқдан дир-дир титрар эди. Шу чоғда Аҳмад чўпон устидаги узоқ йиллардан буён кийиб юрадиган эски чопонини ечиб йигитнинг елкаларига ташлади. Одамлар ўсмир йигитни шифохонага олиб кетишди.\nШифохонанинг узун йўлакчасидаги ўриндиқда оғриқдан инграб ўтирган йигит ортидан елкасига кимнингдир “ота” дея қўл ташлаганидан чўчиб ортига ўгирилди. Унинг ортида ўрта ёшли бир нотаниш киши турарди. Бу киши ушбу касалхонада боғбон бўлиб ишлар эди. У ортига қараган болани кўриб ажабланди ва: “Кечирасиз, сизнинг эгнингиздаги чопон худди мен бир неча йиллардан буён қидириб юрган отамнинг чопонига ўхшар экан. Мен сизни отам деб ўйлабман, минг бор узур” , деди. Бола ундан отаси ҳақида сўраб-суриштирди. Кўп ўтмасдан у кишининг отаси Аҳмад чўпон эканлиги маълум бўлди. Ўсмир йигит шифохона хизматчисига адашмаганини, ушбу чопон ҳақиқатда унинг отасининг чопони эканлигини айтди. Шифокор кўригидан сўнг улар иккиси биргаликда қишлоққа қайтишди.\nУшбу ҳикоя Набий соллаллоҳу алайҳи васалламнинг қуйидаги ҳадиси шарифлари нақадар ҳақиқат эканлигига мисол бўлади:\n(من جاء بالحسنة فله عشر أمثالها)\n“Ким бир яхшилик қилса, унга ўн баробар қайтарилади”.\nРус тилидан Охунжон Аҳмад ва М.Абдулқаюм таржимаси\nОлдингиМеърож воқеаси ҳақида ақидавий матнлар ва инкор қилувчининг ҳукмиКейингиРасулуллоҳ соллаллоҳу алайҳи васалламни дунё осмонига етиб боришлари


Билл Гейтс таснифи бўйича 2016 йилнинг энг яхши китоблари эълон қилинди\n18:57 / 07.12.2016\nАҚШнинг Microsoft компанияси асосчиси Билл Гейтс ўз видеоблогида 2016 йилда унга жуда ҳам маъқул келган китобларни маълум қилди. Миллиардер уларни байрам таътиллари вақтида мутоала қилишни тавсия қилган. Унинг фикрича, китоб ўқиш янги билим олишнинг энг яхши усули. Демак, танишамиз, Билл Гейтс 2016 йилда ўқиган энг яхши китоблар:\nДэвид Фостер Уоллес, "String Theory"\nАмерикалик ёзувчи Дэвид Фостер Уоллеснинг теннис физикаси ва метафизикаси ҳақидаги китоби. Муаллиф теннисчи бутун диққат-эътиборини сариқ коптокчани рақиб бўлмаган томонга йўналтиришда нималар содир бўлишига оид фикрларини изҳор қилган. «Бу китобни тушуниш учун теннисни яхши кўриш шарт эмас», — деб ёзади Гейтс. Миллиардернинг сўзларига кўра, Уоллес қаламига мансуб китоблар Microsoft компаниясини бошқарган вақтдан бери унинг севимли асарларидир.\nФил Найт, «Пойабзал сотувчи»\nNike компанияси асосчиларидан бири Фил Найтнинг китоби. Тадбиркор компания қандай ташкил этилгани, унинг тимсоли қандай пайдо бўлгани, ютуқ ва камчиликлари ҳақида сўз юритган.\nСиддхартха Мукержи, "The Gene"\nКелиб чиқиши ҳиндистонлик бўлган америкалик шифокор, олим ва ёзувчи, Пулитцер мукофоти совриндори Сиддхартха Мукержи ўзининг янги асарида вена томирига оид тиббиётнинг ўтмиши, ҳозири ва келажаги хусусида ҳикоя қилган.\nАрчи Браун, "The Myth of the Strong Leader"\nБританиялик сиёсатшунос ва тарихчи, Оксфорд университетининг сиёсат бўйича фахрий профессори Арчи Браун ўз китобида инсоният ривожига ҳақиқатдан ҳам улкан ҳисса қўшган раҳбарлар ҳақида фикр юритган. Гейтс АҚШдаги президентлик сайлови натижасига шама қилар экан, бу китобни ўқиш янада аҳамиятли эканини таъкидлаган.\nГретхен Бакке, "Honorable mention: The Grid"\nБу асар электр тармоғи қариши ҳақида. Баке энергия тармоқларининг стратегик аҳамиятини изоҳлашга ва нима учун улар муҳандислик ғояларининг энг аҳамиятлиси эканини тушунтиришга уринади. Нима учун уларни модернизация қилиш мураккаблиги ҳамда келажак энергия тармоқлари қандай кўринишда бўлиши борасида ўз тахминларини илгари суради.\nАҚШ Microsoft Билл Гейтс китоб


ИнтерФУТБОЛ :: Эътибордан холи «Ҳинду»\nЭътибордан холи «Ҳинду»\nТрансферлар мавсуми Европада шов-шувли миш-мишларнинг «болалаши»га сабаб бўлмоқда. Йирик келишувлар хусусидаги хабарларда негадир «Атлетико» етакчиларидан бири бўлган Феррейра Карраскони учратмаймиз. Наҳотки, ноёб иқтидор соҳиби ҳеч қайси жамоани қизиқтирмаётган бўлса?\nДарҳақиқат, мадридлик «ҳиндулар»нинг бельгиялик легионери дриблинг бобида анчайин касбдошларига «дарс» бера олади, вазиятни тез ва аниқ баҳолайди. Заргарона узатма-ю, олис масофалардан дарвозани нишонга олиш - унинг учун одатий ҳол. Кутилмаган қарорлари билан рақибларини саросимага тушириб қўядиган ярим ҳимоячи ёш бўлишига қарамай, тажрибали ўйинчилардек тўп суради. Асосийси - бу чайир футболчи ҳеч қачон каловланиб қолмайди. Ундаги қатъият болалигидан кўзга ташланиб турарди. Футболчининг илк мураббийи билдирган фикрлар буни тасдиқлаб турибди: «Янник болалигидан ўта кучли ўйинчи эди. Жамоадошлари доимо тўпни унга етказишга уринишарди. Футболни ҳаётининг мазмуни, деб билади». Ҳа, Карраско «Гент», «Стандард» ва «Андерлехт» каби клублар орқали катта футболга кириб келган бельгиялик ноёб иқтидорлардан бири. «Атлетико»нинг собиқ ярим ҳимоячиси Паулу Футренинг фикрича, Янникнинг баҳоси жуда юқори бўлиши керак: «МЮ» Поль Погба учун 100 млн. евро сарфлаганини инобатга олсак, унинг учун икки баравар кўпроқ сарфлашларига тўғри келади. Зеро, трансфер маълумотларида Карраско фамилияси жуда кам учрамоқда. Фақатгина шу кунларга келиб «Бавария» «Атлетико»нинг бельгиялик ҳужумкор ярим ҳимоячиси учун 40 млн. евро тўлашга тайёр эканлигини маълум қилди. Тўғри, бундеслига гранди баҳорда ҳам Карраскога қизиқиш билдиргандек бўлганди. Лекин жиддий таклифгача борилмаганди. Энди мюнхенликлар футболчининг шартномаси билан танишадиган бўлишса, харид учун нақ 60 млн. етмаслигидан хабардор бўлдилар.\nХўш, ёш иқтидор соҳиби ҳақида нималарни биласиз? Феррейра Каррасконинг авлодлари испан ва португалиялик бўлишсада, у Бельгия терма жамоси шарафини ҳимоя қилишни маъқул кўрди. У ўз қароридан мамнун. Янник 11 ёшда мактабдан воз кечди. Қизиғи, бунинг учун онаси ўғлини койигани йўқ. Чунки унинг футболга шайдо бўлиб қолгани кўзга яққол ташланарди. 10 ёшида отаси оиладан воз кечгани боис, Карраско жуда барвақт улғайди. Тўрт нафар фарзандни онаси якка ўзи оёққа турғазди. «Мен учун онам ҳаммадан муҳимроқ», - дейди Янник. Онасини доимо ёдда тутади, имкон туғилиши билан уни қўллаб туради. Янник Кевин де Брюйне билан «Генк»да ёнма-ён тўп сургач, «Монако»нинг таклифига кўра, князликка йўл олди. Ўшанда Янник 19 ёшда бўлиб, клуб билан имзоланган шартномасида онаси учун бир нечта авиачипталар ажратилишини кўрсатиб ўтганди. Футболчи онасининг бевосита стадиондан туриб қўллаб-қувватлашини истарди. Тўғри, Клаудио Раньери етарлича ишонч билдирмай, қанотда кўпроқ Хамес Родригеснинг хизматидан фойдаланди. Бироқ мураббийлик лавозими Леонарду Жардимга ўтгач, Янникда маҳоратини тўлиқ намойиш этиш имкони туғилди. Янги мураббий ўтмишдошининг 4-2-3-1 схемасидан воз кечиб, 4-3-3 услубини қўллай бошлади. Шу тариқа Карраско сўл қанот ҳукмронига айланди. Қолаверса, Хамес «Реал»га ўтиб кетгач, унга рақобат қиладиган ўйинчи қолмади.\n2014|2015 йиллар мавсумида «Монако» бир неча йиллик танаффусдан сўнг ЕЧЛда шов-шувли иштирокини бошлади. Жамоа Лондоннинг «Арсенал» жамоасини турнирдан чиқариб юборди. Ўша ўйинда «тўпчилар» дарвозасини ишғол этиш орқали Феррейра Диего Симеоне эътиборига тушди. Ички чемпионатда ҳам қаҳрамонимиз рисоладагидек тўп сурди - 6та гол ва 9та самарали узатма билан лиганинг энг яхши ассистентлари учлигидан ўрин олди. Дмитрий Риболовлев эса «Атлетико»нинг 20 «лимони» эвазига Янникни Мадридга бериб юборди.\n«Куртуа ва Фалькао «Атлетико» хусусида илиқ фикрлар билдиришганди. Бу ажойиб жамоа жаноб Симеоне даврида янада қудратли кучга айланди. Қарор борасида узоқ ўйлаб ўтирмади. Чунки доимо Испанияда ўйнашни орзу қилганди. «Мадридга келганимдан бағоят мамнунман», - деди Янник. Албатта, «Монако»нинг ҳужумкор услубидан Симеоненинг ҳимоявий тактикасига мослашиш футболчи учун осон бўлмади. Испаниядаги илк мавсумни кўпроқ захирада ўтказди. ЕЧЛ финалида гол уриш ва маъшуқаси - Бельгия гўзали-2013 танлови ғолибаси Нойоми Хаппартдан бўса олиш орқали ОАВ муқоваларидан ўрин олди. Пиренейдаги иккинчи мавсум эса Карраскога анча муваффақиятли келди. Ла-Лигада ҳам, ЕЧЛда ҳам голлар муаллифига айланди. «Гранада»га қарши баҳсда эса фантастик маҳсулдорлик (3та гол, 2та узатма) қайд этиб, амалда рақибни бир ўзи тиз чўктирди. Айнан ана шу ўйиндан кейин мутасаддилар унинг баҳосини оширишга қарор қилишди. Симеоне шогирди шаънига мақтовлар ёғдирди: «Истаган чўққини забт этишга қодир. Сўнгги йилларда амалга оширган ишлари мени лол қолдирмоқда».\nБельгиялик ярим ҳимоячининг тараққиёти рақамларда ҳам ўз ифодасини топди: аввалги мавсумда узатмалар аниқлиги 40 фоизни ташкил этган бўлса, жорий мавсумда 56 фоизга кўтарилди. Ўтган йили 21та голга ассистентлик қилган Феррейра бу йил 33та голга ҳаммуаллифлик қилишга эришди. Қўшимчасига чарчоқ нималигини билмайди, ўнг қанотда ҳам ишончли тўп сура олади. Ёш бўлишига қарамай, вазмин табиатли, одобли йигит ёшларга хос шўхлик ва можаролардан батамом йироқ. Бунақа футболчиларни топиш жуда қийин. Онасининг таъкидлашича, отаси оилани тарк этганидан кейин болалик шўхликларидан бутунлай воз кечган. Боз устига, онасини ёлғиз ташлаб кетишни истамаган. Франция ва Испанияда танилиб улгурган футболчини ўз юрти - Бельгияда танимасликлари Янникни бироз ранжитади: «Испанияда менга дуч келган мухлислар «Атлетико»да тўп суришимни айтиб, ҳол-аҳвол сўрашди. Бельгияда эса ҳеч кимнинг иши йўқ. Ўз ватанимда ҳам таниқли бўлишни истардим». Чиндан ҳам, Карраско нафақат бельгияликлар, балки спорт нашрлари учун ҳам бутунлай нотаниш. Негадир топ-клублар унга бефарқ. Бу нохуш анъана тез орада барҳам топишидан умидвормиз. Одатда 10-рақам остида тўп сурадиганлар жамоада узоқ вақт қолиб кетмайдилар. Боз устига, Янник ўз ишининг устаси ва фидойиси! Унинг жиддий эътиборга лойиқ эканига шубҳа йўқ.


Алп Эр Тўнга « Ўзбекистон Халқ Ҳаракати\n14 July 2019 - 15:32\nАвесто, Афросиёб ва Бухоро\nАлп Эр Тўнга милоддан аввалги VIII асрда Бухоро яқинида Ромитан шаҳрига асос солган. Айрим маълумотларга кўра, Бухоро ҳисори (шаҳарнинг қадимги қисми)ни ҳам у барпо этган. Бу ҳақда машҳур тарихчи олим Абу Бакр Муҳаммад ибн Жаъфар Наршахий (899–959) ўзининг «Бухоро тарихи» китобида фикр билдирган.\n«Ромтин (Ромитан). Бу катта бир куҳандизга эга ва мустаҳкам бир қишлоқ бўлиб, Бухородан қадимийроқдир. Баъзи китобларда бу кишлоқни Бухоро деб атаганлар. Бу қишлоқ қадим вақтларда подшоҳларнинг турар жойлари бўлган, [кейинроқ эса] Бухоро шаҳари бино бўлгандан кейин, подшоҳлар қиш фаслидагина бу қишлоқда турадиган бўлдилар… Бу қишлоқни Афросиёб бино қилган. Афросиёб ҳар вақт вилоятга келганида шу қишлоқдан бошқа жойда турмаган».\n«Бухоро тарихи» асарининг Янги Бухоро (Когон)да 1904 йил Мулло Султон томонидан нашр қилинган нусхасида Алп Эр Тўнганинг қизи ва Ромитан билан боғлиқ қуйидаги нақл келтирилади: «Айтадиларки, Афросиёбнинг бир қизи бўлиб, унинг доимо боши оғрир эди. Ромтинга келиб туриб қолганидан кейин бу ернинг ҳавоси мувофиқ келиб дарддан халос бўлди ва бу жойга «Ороми тан» – «Тан ороми» деб ном қўйди. Оддий халқ эса буни «Ромтин» деганлар».\nАфросиёб курдирган кўҳна Ромитан шаҳри ҳозирги Бухородан тахминан 20 км узоқликда бўлиб, у воҳанинг гўзал ва хушманзара ерида жойлашган. Бу ерда Алп Эр Тўнга билан биргаликда унинг каттагина хонадони, сарой амалдорлари, беклари ва саркардалари ҳам истиқомат қилган. Бироқ Ромитан топонимини фақат хоқон қизининг бош оғриғи касаллигига даъво топиши билан боғлиқ ҳодисага асослаб қўйиш ҳам унчалик тўғри эмас. Шунингдек, Афросиёб қурдирган Ромитан шаҳрининг жуғрофий ўрни ҳозирги Ромитан туманининг маъмурий маркази Ромитан шаҳридан бошқа жойда бўлиб, у халқ ўртасида Қўрғон (Ромитан қўрғони) номи билан машҳур. Бундан ташқари Ромуштепа харобалари Жондор тумани ҳудудида жойлашган.\nАвесто матни устида олиб борилган сўнгги тадқиқотларнинг кўрсатишича, Ромтин ва Ромуш (ҳозирги Ромитан) шаҳарларининг номи зардўштийлик динининг илоҳларидан бири – яхши яйловлар бахш этувчи буюк илоҳ Ром номидан олинган. Шу нарса хусусиятли ҳолки, илоҳ Ром номи ҳам ором – осудалик маъноларини англатади. Ром ҳаво илоҳи ҳам ҳисобланган. Зардуштийлик динининг муқаддас китоби Авестода бу илоҳнинг номи Ром, Рома, Роман шаклларида келади. Зардуштийларнинг эътиқодларига кўра, ойнинг йигирма биринчи кунини қўриқлаш илоҳ Ромнинг зиммасида бўлган. Авестода ўн биринчи «Ром яшт» бу илоҳга бағишланган махсус ҳамду санолардан иборат. Авестода Ром илоҳи яхши яйловлар соҳиби сифати билан таърифланади ва илоҳ Меҳр билан ёнма-ён қўйилади:\n«Раюманд ва фарриҳманд Аҳура Мазда, Амшосипандлар, кенг яйловли Меҳр, яхши яйловлар бахш этувчи Ром…\nМадҳ этаман минг қулоқли, минг кўзли, кенг яйловли Меҳр, у буюк илоҳ – яхши яйловлар бахш этгувчи Ромни!»\nХуллас, яхши яйловлар соҳиби сифатида улуғланган буюк илоҳ Ромнинг номи Афросиёб ва унинг невараси қурдирган Ромтин ва Ромуш (ҳозирги Ромитан туманидаги Ромитан қўрғони ва Жондор туманидаги Ромуштепа харобалари) шаҳарларига қўйилган. Ромитан яйловларида минг йиллар давомида дунёга машҳур Бухоро қоракўл қўйлари боқилган. Ҳозирги вақтда ҳам Ромитан тумани ҳудуди бепоён Қизилқумнинг энг яхши яйловлари ҳисобланади. Бундан ташқари, Ромитан атамаси туркий митан уруғи номидан келиб чиққан деган тахминлар ҳам мавжуд.\nТарихий манбаларда келтирилишича, Эрон шоҳи Кайковуснинг ўғли Сиёвуш отаси билан аразлашиб қолгач, Турон хоқони Алп Эр Тўнга ҳузурига келади. Алп Эр Тўнга уни яхши кутиб олган. Маҳмуд Кошғарийнинг ёзишича, хоқон ўз қизи малика Қозни Сиёвушга хотинликка беради. У ҳатто барча мулкини куёвига топширади. Бироқ форс адабий манбаларида, хусусан, форс-тожик шоири Фирдавсий ўзининг (тахминан 934–1030) «Шоҳнома» асарида Франгҳрасйан (Афросиёб) Сиёвушни дастлаб яхши кутиб олганлиги, унга қизи Фарангисни берганлиги ва сўнгра маккорлик билан уни ўлдирганлиги баён қилинади. Бу вокеалар тарихчи олим Наршахий томонидан 943 йилда ёзилган «Бухоро тарихи» китобининг «Бухоро Аркининг бино этилиши ҳақида» номли 8-фаслида тасвирланган.\n«Абу-л Ҳасан Нишопурийнинг «Хазоин ул-улум»да айтишича, Бухоро куҳандизининг, яъни Бухоро Арки ҳисорининг бино этилишига мана шу (воқеа) сабаб бўлган: Сиёвуш ибн Кайковус ўз отасидан қочиб Жайхун дарёсидан ўтиб Афросиёбнинг олдига келди. Афросиёб уни яхши қабул этди ва ўз қизини унга хотинликка бериб, айтишларича, барча мулкини ҳам унга топширди. Бу вилоят ўзига вақтинча бериб қўйилган жой эканлиги туфайли, Сиёвуш бу ерда ўзидан бир ёдгорлик қолдиришни истади… (Кимлардир) [Асарнинг Бухоро нусхасида қўшилган: Афросиёбнинг биродари Каршюз] у билан Афросиёб ўртасида ёмон гап юргизди ва (натижада) Афросиёб уни ўлдирди ҳамда ана шу Ҳисорда шарқий дарвозадан кираверишингда «Дарвозайи Ғуриён» (баъзи манбаларда: «Дарвозайи Гуриён» – Қ.Р.) деб аталган Сомонфурушлар дарвозасининг ичкарисига дафн этдилар. Шу сабабли Бухоро оташпарастлари ўша жойни азиз тутадилар (асарнинг Бухоро нусхасида қўшимча бор: унинг қабрини Сиёвуш вали мозори дейдилар) ва унга атаб ҳар бир эркак киши ҳар йили Наврўз куни қуёш чиқишидан олдин ўша жойга биттадан хўроз сўяди. Бухоро аҳолисининг Сиёвушнинг ўлдирилишига бағишлаб айтган марсиялари бўлиб, у барча вилоятларга машҳурдир. Куйчилар унга мослаб куй тузганлар ва қўшиқ қилиб айтадилар. Қўшиқчилар уни «оташпарастлар йиғиси» дейдилар. Бу гаплар бўлганига ҳозир уч минг йилдан ортиқроқ вақт ўтди».\nНаршахий ўз асарида Сиёвуш ўлимига атаб бухороликлар тўқиган қўшиқлар тўғрисида яна қуйидагича ёзиб кетган: «Бухоро аҳолиси Сиёвушнинг ўлдирилиши тўғрисида ажойиб ашулалар тўқиганлар; куйчилар бу қўшиқларни «Кини Сиёвуш» – «Сиёвуш жанги» деб атайдилар».\nБерунийнинг фикрича, Хоразмда ҳукм сурган африғийлар сулоласининг шажараси (хоразмшоҳлар) айнан Сиёвушдан бошланган.\nШундай қилиб, Алп Эр Тўнга томонидан Бухоро ҳисорига асос солинган. Бухоро шаҳрига Сиёвуш асос солмаган. Биз юқорида таъкидлаб ўтганимиздек, Наршахий ўз асарининг бошқа бир ўрнида Бухоро ҳисорини Афросиёб бино қилган, деган қатъий фикрни келтириб ўтади ва Афросиёбни бунёдкор хон сифатида кўрсатади. Наршахий ўз асарини 943 йилда ёзганлигини эътиборга оладиган бўлсак, бу воқеаларга ҳозир тўрт минг йилдан ошади.\nНаршахий ўз асарида Абул Ҳасан Нишопурийдан келтирган бу тарихий далиллардан кўриниб турибдики, Алп Эр Тўнга бунёдкор подшоҳ бўлган. Қадимги Ромитан ва Бухоро қалъаларини у қурдирган. Бу вилоятга келганида ўзи асос солган ва подшоҳларнинг доимий қароргоҳи бўлган Ромитанда турган. Наршахий, Табарий, Нишопурий каби мўътабар Шарқ тарихчиларининг бу фикрларини улардан тахминан 100-150 йил кейин яшаб ўтган буюк ватандошларимиз Беруний, Маҳмуд Кошғарий, Юсуф Хос Ҳожиб ҳам ўз асарларида тасдиқлашади. Бироқ кўпчилик форсий манбаларда тарихий шахс бўлган Алп Эр Тўнга ҳақида асоссиз ва салбий фикрлар билдирилган. Наршахий ўз асарида Алп Эр Тўнга ҳақида фикр билдирилган форсий манбалар ҳақида қуйидаги сўзларни келтириб ўтади: «Форсийларнинг китобларида айтилишича, Афросиёб икки минг йил яшаган. У жодугар бўлиб, Нуҳ подшоҳнинг болаларидандир. У ўзининг Сиёвуш номли куёвини ўлдирган…»\nБизнингча, форсийларнинг китобларида келтирилган Афросиёб ҳақидаги бундай уйдирма фикрлар ҳеч қандай изоҳ ва шарҳга муҳтож эмас. Бу ўринда таъкидлаш лозимки, илк ўрта асрларда турк давлатчилиги (Турон) билан форс давлатчилиги (Эрон) ўртасидаги ҳарбий ва сиёсий мухолифлик Алп Эр Тўнга – Афросиёбга нисбатан муносабат туркий тил манбаларида ижобий, форсийзабон манбаларда эса салбий бўлишига сабаб бўлган.\nЎзбекистон Республикасининг биринчи Президенти Ислом Каримов ўзининг “Тарихий хотирасиз келажак йўқ” асарида тарихчи олимлар олдига ўзбек халқининг узоқ ўтмиши ва бой тарихини ёритиш вазифасини 1998 йилдаёқ қуйидагича қўйган эди:\n“Тарих соҳасида меҳнат қилаётган олим, мутахассисларга мурожаат қилмоқчиман: сизлар миллатимизнинг ҳаққоний тарихини яратиб беринг, токи у халқимизга маънавий куч-қудрат бахш этсин, ғурурини уйғотсин. Биз юртимизни янги босқичга, янги юксак маррага олиб чиқмоқчи эканмиз, бунда бизга ёруғ ғоя керак. Бу ғоянинг замирида халқимизнинг ўзлигини англаш ётади. Ҳаққоний тарихни билмасдан туриб эса ўзликни англаш мумкин эмас.\nШу муносабат билан бундан беш йил аввал билдирган бир фикримни эслатиб ўтмоқчиман: бино қанчалар баланд бўлса, унинг пойдевори ҳам шу қадар чуқур бўлади. Биз буюк давлат қуришни ўз олдимизга мақсад қилиб қўйган эканмиз, бунинг учун замонавий сиёсат, иқтисодий, илмий-техникавий, маънавий имконларимиз билан бир қаторда тарихий асосимиз ҳам бор. 2700 йиллик буюк давлатчилик ўтмишимиз бор”.\nИ.Каримовнинг тарихчи олимлар олдига қўйган мазкур вазифаси ва методологик кўрсатмаси йиллар давомида мени илмий тадқиқотларимга йўлчи юлдуз сифатида йўл кўрсатиб турган ҳамда илҳомлантирган экан, каминани қийнаган ва тунларни тарихий қўлёзмалар ва китоблар устида бедор ўтказишга сабаб бўлган бир муаммони ҳам бу ўринда айтиб ўтишни жоиз деб топдим. Бундан қарийб 3000 йил муқаддам ўзбек халқининг илк давлатчилигига асос солинган экан, унда бу давлатга ким томонидан қаерда асос солинган, давлатнинг номи нима бўлган, деган ҳақли ва мантиқий саволлар мени қийнаб келганлигини ҳам бу ўринда айтиб ўтиш керак.\nИ.Каримов томонидан тарихчилар олдига вазифа қилиб қўйилган мазкур топшириқ кўп йиллик илмий изланишлар натижасида бугун муайян маънода бажарилганлигини айтиш учун ўзимда журъат сезаман. Ўзбек халқининг қадим ўтмиши ва буюк давлатчилик тарихининг сарчашмасида турган Турон давлатига бундан тахминан 2700 йил муқаддам айнан Алп Эр Тўнга (Афросиёб) томонидан асос солинган. Бу давлат Турон пасттекислиги ҳудудида чорвадор сак-икситлар қавми томонидан барпо этилган. Давлатнинг шаклланишида ўтроқ ҳолда Зарафшон воҳаси (Суғдиёна)да яшаган суғдийлар ва Қадимги Хоразмда яшаган хоразмликлар ҳам фаол қатнашганлар. Турон давлатининг дастлабки бош кентлари Афросиёб томонидан асос солинган Бухоро ва Самарқанд шаҳарлари бўлган. Шунинг учун ҳам ҳарбий юришлар пайтида Мидияда ҳалок бўлган Алп Эр Тўнга (Афросиёб) ўзи асос солган Бухоро шаҳрида васиятига биноан дафн этилган. Худди шундай жараён Афросиёб вафотидан 2035 йил ўтгач, буюк соҳибқирон Амир Темур Хитойга ҳарбий юриш пайтида Ўтрор шаҳрида вафот этганида яна такрорланиб, у ҳам васиятига биноан ўз давлатининг бош кенти Самарқанд шаҳрида дафн этилган эди. Фақат бу пайтда ҳозирги ўзбек халқининг аждодлари турлар, саклар (шаклар), массагетлар, суғдийлар, хоразмийлар, бақтрияликлар, кейинчалик эса турклар каби турли номлар билан аталган.\nШунинг учун ҳам академик Ислом Каримовнинг қуйидаги мулоҳазалари бугунги кунда нафақат ҳар бир тарихчининг, балки ҳар бир ўзбекнинг, Ўзбекистон Республикасида яшовчи ҳар бир фуқаронинг қалб тўридан чуқур жой эгалламоғи лозим:\n“Биз халқни номи билан эмас, балки маданияти, маънавияти орқали биламиз, тарихининг таг-томиригача назар ташлаймиз…\nБизнинг аждодларимиз, халқимиз қадим-қадимдан ўтроқ яшаган, миллатимизнинг илиги ўтроқ маданият шароитида қотган. Халқимиздаги “илиги тўқ, бақувват” деган тушунча, мен, ҳатто, қонуният деган бўлардим, бежиз пайдо бўлмаган. Ўзбек халқининг илиги тўқ, бақувват демоқчиман…\nДемоқчиманки, тарихимиз каби қадим маданиятимизнинг яратилишида ҳам унга кўплаб этник гуруҳлар, эл-элатлар ўз улушини қўшган. Бу – табиий ҳол. Чунки, ҳеч қачон, ҳеч қаерда фақат битта миллатга мансуб маданият бўлмайди. Ҳар қандай цивилизация кўпдан-кўп халқлар, миллатлар, элатлар фаолиятининг ва самарали таъсирининг маҳсулидир. Бир сўз билан айтганда, кўчманчилар, босқинчилар келиб кетаверади, лекин халқ боқий қолади, унинг маданияти абадий яшайди… Тарих – халқ маънавиятининг асосидир”.\nАфросиёб ҳаётида Бухоро шаҳри муҳим ўрин тутади. Бу ҳолатни қуйидаги жиддий сабаблар билан изоҳлаш мумкин:\nБиринчидан, Бухоро шаҳри Турон давлатининг илк пойтахти бўлган. Бухоро қулай жуғрофий ўринда – Турон минтақасининг марказий қисмида жойлашган. Қизилқум ва Қорақум саҳроларини ўзаро ажратиб турувчи ўтроқ деҳқончилик воҳаси билан кўчманчилар – туркий чорвадор қавмлар яшаган улкан даштни ўзаро боғлайдиган чорраҳанинг марказий қисмида Бухоро шаҳрига туркий халқлар томонидан асос солинган. Бухоро воҳасининг шимолидаги катта Вардона қишлоғи ҳақида фикр юритган Наршахий қуйидаги фикрларни ёзган: “У Туркистоннинг чегарасида жойлашган”.\nИккинчидан, Афросиёб туғилган жой ҳақида тарихий маълумотлар сақланиб қолмаган. Бироқ у Турон текислигидаги улкан дашт ёхуд унга чегарадош воҳада вояга етиб, камол топганлиги ҳамда барча туркий қавмларни бирлаштириб, мустақил Турон давлатига асос солганлиги тарихий ҳақиқат. Минтақадаги энг кўҳна шаҳар Бухоро эканлиги эса жаҳон олимлари томонидан эътироф этилар экан, ўз-ўзидан бу шаҳарга Афросиёб томонидан асос солинганлиги ойдинлашади. Бухоро шаҳрининг аниқ ёшини аниқлаш учун ҳам Афросиёб яшаган даврни асос қилиб олиш керак. Модомики, Бухоронинг бунёдкори Афросиёб экан, демак, Бухоро воҳасида шаҳарсозлик тарихи ва маданияти даврини ҳам Афросиёбдан бошлаш керак. Ҳозиргача бухороликлар ўртасида Афросиёб тўғрисида турфа нақллар юриши, Наршахий маълумотлари билан бу мулоҳазалар бир-бирини ўзаро тўлдириши бежиз эмас.\nУчинчидан, Афросиёб ва унинг фарзандлари Бухоро шаҳри ва унга ёндош ҳудудлардаги шаҳар ва қишлоқлар тараққиётига катта эътибор қаратишган. Афросиёбнинг Бухородан ташқари Ромитан шаҳрига асос солиши, Афросиёбнинг қизи билан Ромитан ҳақидаги нақллар фақат китоблардан китобларга кўчиб ўтувчи ривоят бўлмай, балки унда олис тарихимизнинг бизга аён бўлмаган сиру синоатлари ўз аксини топган.\nТўртинчидан, Афросиёб олис Мидияда душман қўлида маккорлик билан ўлдирилгач, васиятига биноан унинг жасади айнан Бухоро шаҳрига олиб келиниб, Маъбад дарвозаси олдидаги катта тепалик устида дафн этилган. Агар Бухоро шаҳри ўша пайтда Турон давлатининг бош кенти бўлмаганида Афросиёб бу ерда дафн этилмас эди. 1997 йил 19 октябрда Бухоро шаҳрида бўлган юбилей тантаналарида Ўзбекистон Республикаси Президенти И.А.Каримов ҳам Афросиёб Бухоро шаҳрида дафн этилганлигини таъкидлаб ўтади.


Бизнинг интервью – Сурхон тонги\nБош саҳифа / Маданият / Бизнинг интервью\nАпрел 9, 2019\tМаданият Изоҳ қолдириш 137 Кўрилди\n— Театримиз актёрлари бош саҳнада ва фестиваль ўтадиган ҳудуд бўйлаб “Алпомиш” достони қаҳрамонлари бўлган Алпомиш ва Ойбарчин ҳамда аждодларимиз Тўмарис, Ал Ҳаким ат Термизий, Имом ал Бухорий, Жалолиддин Мангуберди, соҳибқирон Амир Темур, Ҳусайн Бойқаро образларини жонлантиришади. Улар вилоятлар учун ажратилган ҳудудда пиёда сайр қилиб, асарлардан монологлар ижро этишади. Шунингдек, “Наврўзбек ва Баҳорой” фольклор томошаси орқали миллий урф-одатларимиз, анъаналаримизни намойиш этишса, “Алпомишнинг қайтиши” саҳна асари орқали аждодларимиз орзуси бўлган ҳур ва озод кунлар, унинг бағридаги фаровон ва бахтли ҳаёт акс эттирилади.\nСурхондарё вилоят мусиқали\n— Отам асос солган Бола бахши мактаби кўп йиллар мобайнида Хоразм бахшичилиги ва санъати учун катта истеъдодларни тарбиялаб, етказиб берган. Улар орасида Комилжон Отаниёзов, Матниёз Юсупов, Отахон бахши Матёқубов каби кўплаб санъат усталари бор. Бугунги фестиваль бизнинг узоқ йиллик орзуларимиздан бири эди. Юртбошимизнинг ушбу санъатни сақлаб қолиш ва уни дунёга кенгроқ танитиш мақсадидаги муҳим қарорлари фестиваль сабаб бўй кўрсатмоқда. Мустақиллик шарофати билан бу қадимий санъатимиздан халқимиз ва дунё аҳли баҳраманд бўлмоқдаки, бу барчамизга ғурур бағишлайди. Хоразм бахшичилик санъатининг ўзига хос хусусияти шундаки, унда бошқа вилоятлардаги бахшичилик мактабларидагидек достон қўшиқлари бир оҳангда айтилмайди. Халқнинг ижодкорлиги, санъатга бўлган катта меҳр-муҳаббати шундаки, ҳар бир шеърнинг ўз оҳанги, йўриғи, айтиш услуби бор.\nХоразм бахшиларида хотира кучлилигидан ташқари айтувчига мусиқий, янгроқ, кишиларга ёқадиган овоз ҳам керак.\nЎйлайманки, ушбу фестиваль Хоразмдаги Бола бахши санъат мактаби савиясини ҳам яна бир поғона юқорига кўтаради.\n— Зардўзликни онам Зулайҳо Рустамовадан ўрганганман. Бу ҳунар билан оилавий шуғулланамиз. Мен бешинчи авлод вакилиман. Очиғи, зардўзлик ўта машаққат ва сабр-тоқатни талаб этадиган ҳунардир. Бунинг учун кишида кучли иштиёқ ҳам бўлмоғи зарур. Бугунги кунгача ушбу ҳунарнинг заминдўз, шакардўз, гулдўз ва қуббадўз каби тикиш усулларини пухта ўргандим. Улар асосида миниатюралар, портретлар устида ишлаб, турли композициялар яратаяпман. Оиламиз билан бирга 11 йилдан буён “Ташаббус” кўрик-танловида, шунингдек, кўплаб халқаро кўргазма ва фестивалларда иштирок этиб келаяпмиз. Яқинда Грецияда бўлиб ўтган Ўзбекистон кунларида ҳам иштирок этиб қайтдим.\nзардўз, Самарқанд вилояти\nКейинги Овозингиз асло сўнмасин!


Дорихоналар фаолиятидан кўнгил тўладими? — Фарғона шифокори\n24.08.2016 22.05.2017 fsh.uz\nБугунги кунда мамлакатимиз аҳолисининг сифатли дори-дармон воситаларига бўлган эҳтиёжини тўлақонли қондириш, фармацевтика маҳсулотларини ишлаб чиқаришни янада ривожлантириш учун қулай шароит ва имкониятлар яратиш, шунингдек фармацевтика маҳсулотлари сифатини назорат қилиш борасида амалга оширилаётган ишлар ҳақида кўп гапириш мумкин. Бироқ бу борада ўз ечимини кутаётган муаммолар ҳам йўқ эмас. Мухбиримиз «Фарғона Дори-Дармон» акциядорлик жамияти етакчи мутахассиси, назоратчи-доришунос Қамариддин Умурзақов билан суҳбатлашиб, унга бир қатор долзарб саволлар билан мурожаат қилди.\n-Дорихоналардаги нархлар бир-биридан фарқ қилишига кўп гувоҳ бўламиз. Бунга сабаб нима?\n-Дорихоналардаги нархларни бир-биридан фарқ қилишига биринчи сабаб импортдан келаётган дори воситалари ва тиббий буюмларни мамлакатимизга кириб келишида ҳисоб-китоб қилишни давлат ва биржа курслари орасидаги фарқи орқали тушунтириш мумкин. Иккинчи сабаб дорихоналар томонидан қў-йилаётган устамаларни нотўғри қўл-ланишидан, деб ҳам билиш мумкин. Дори воситаларига ва тиббий буюмларга қўйилган нархлар орасидаги тафовутнинг асосий сабаблари айнан ана шунда. Лекин, Ўзбекистон Республикаси Вазирлар Маҳкамасининг 1999 йил 14 январдаги 19-сонли қарорида дори-дармон воситалари ва тиббиёт буюмлари, етказиб беришда қатнашувчи воситачилар сонидан қатъий назар, улгуржи савдо учун 20 фоиздан ортиқ бўлмаган, чакана савдо учун 25 фоиздан ортиқ бўлмаган миқдорлардаги чекланган савдо устамалари қўлланилган ҳолда шартномавий нархлар бўйича улгуржи ва чакана савдо тармоғи орқали сотилиши ҳамда 2000 йил 5 августдаги қарорида эса импорт бўйича келтириладиган дори-дармон воситалари ва тиббиёт буюмлари, товар етказиб беришда қатнашувчи воситачиларнинг сонидан қатъий назар, сотиб олиш қийматининг 20 фоизидан кўп бўлмаган миқдорда улгуржи-чакана савдо устамаси қўлланган ҳолда сотилиши кўрсатиб ўтилган\n-Дориларни қалбакиллаштиришга қарши қатор чоралар кўрилаётган бўлишига қарамай, айрим дориларнинг сохта нусхалари ҳамон учраб турибди. Нега уларнинг рўйхати эълон қилиб борилмайди?\n-Одатда, қалбаки дори асл воситанинг айнан нусхаси бўлади: ўша ном, бир хил серия ва ишлаб чиқарувчи. Бу қалбаки дори воситалари тўғрисида Ўзбекистон Республикаси Соғлиқни сақлаш вазирлигининг Дори воситалари ва тиббий техникани қайд қилиш бош бошқармаси томонидан вилоят соғ-лиқни сақлаш бошқармаси ва унинг тасарруфидаги тиббиёт муасасаларига ва бошқа дорихоналарга хабар берилади, дорихоналарда қалбаки воситалар бор-йўқлиги назорат остига олинади.\n-Бундан 22 йил аввал дорихоналарда ҳар доим бўлиши керак бўлган 20 турдаги дори воситаларидан иборат рўйхат бўларди. Ҳозир бу рўйхат кенгайганми?\n— Ўзбекистон Республикаси Вазирлар Маҳкамасининг 1994 йил 6 августдаги 404-сонли «Республикада дори-дармонлар ва тиббий буюмлар билан таъминлашни ва уларни тақсимлашни яхшилашга доир кечиктириб бўлмайдиган чора-тадбирлар тўғрисида»ги Қарорининг 2- иловасида Республиканинг барча дорихона муасасаларида бўлиши мажбурий бўлган, чекланган чакана нархларда сотиладиган 20 турдаги дори-дармонлар рўйхати кўрсатилган. Ҳозирги кунда ушбу рўйхат ўз кучига эга. Айни дамда янги рўйхат ҳам тузилмоқда.\n-Дори воситаларининг сифати ва ножўя таъсирларини текширувчи тизим фаолият юритадими?\n-2016 йил 4-январда янги таҳрирдаги қабул қилинган «Дори воситалари ва фармацевтика фаолияти тўғрисида»ги Қонуннинг 13-моддасида «Даволаш-профилактика муассасалари, дорихоналар ҳамда дори воситаларининг ишлаб чиқарувчи, реализация қилувчи ва қўлловчи ташкилотлар дори воситаларининг қўланиши чоғида ножўя реакциялар аниқланган барча ҳолатлар тўғрисида Ўзбекистон Республикаси Соғлиқни сақлаш вазирлигини ёзма шаклда хабардор қилиши шарт», деб белгилаб қўйилган.\nМамлакатимизда ишлаб чиқарилаётган ва олиб кирилаётган дори-дармон воситалари ҳамда тиббий буюмларнинг сифатини Ўзбекистон Республикаси Соғлиқни сақлаш вазирлигининг Дори воситаларини ва тиббий техникани қайд қилиш бош бошқармаси Фармназорат томонидан назорат қилиб борилади.\n-Қайси тоифадаги беморлар имтиёзли асосда дори воситалари билан таъминланади? Уларни олиш тартиби қандай?\n-Ўзбекистон Республикаси Вазирлар Маҳкамасининг 2013 йил 22 июлдаги «Шахсларнинг айрим тоифаларини имтиёзли асосда дори воситалари билан таъминлаш тартибини янада такомиллаштириш чора-тадбирлари тўғрисида»ги 204-сонли қарорининг 1-иловасида амбулаторияда даволанишда дори воситалари билан имтиёзли таъминланиш ҳуқуқига эга шахслар тоифалари рўйхати кўрсатилган. Унга кўра, онкологик, сил, мохов, эндикринологик ва руҳий касалликларга чалинганлар, ОИВ касаллигини юқтирганлар, юрак клапанини протезлаш ва органларни кўчириш юзасидан операция қилинган шахс-лар, ўзгалар парваришига муҳтож ёлғиз пенсионерлар, 1941-1945 йиллардаги уруш ногиронлари ва қатнашчилари, шунингдек уларга тенглаштирилган шахслар, меҳнат фронти қатнашчилари, Чернобиль АЭСидаги ҳалокат оқибатларини тугатишда қатнашган ногирон шахслар, байналминалчи жангчилар, ҳарбий хизматни ядро полигонларида ва бошқа радиация-ядро объектларида ўтаган пенсия ёшидаги шахслар имтиёзли дорилар билан таъминланади.\nБеморларга имтиёзли бериш учун мўлжалланган дори воситалари амбулатория-поликлиника муассасаси раҳбарининг буйруғи билан белгиланган масъул шахс томонидан берилади. Талаб этиладиган дори воситаси амбулатория-поликлиника муассасасида мавжуд бўлмаган тақдирда даволавчи врачлар томонидан ёзилган имтиёзли рецепт орқали дорихоналардан оладилар.\n-Айрим ҳориж давлатларида дорихона ходими беморга биринчи тиббий ёрдам ҳам кўрсатар экан. Бизда бу масалага қандай қаралади?\n-Ижтимоий сўровларда, ҳатто истеъмолчилар шифокорлардан кўра доришуносларга кўпроқ ишониши аниқланган. Дунё тиббиёти амалиётида доришунос ходимнинг беморга биринчи ёрдам кўрсатиши маъқулланади. Ҳозир таълим жараёни такомиллашиб бормоқда. Фармацевт ходимларни тайёрлашга ҳам юқори талаблар қўйилмоқда. Мазкур талабдан келиб чиқиб, ўқув дастурларига биринчи тиббий ёрдам фани киритилган. Доришуноснинг асосий вазифаси фақат дорини сотиш эмас, балки малакали биринчи тиббий ёрдам ҳам кўрсатишдир. Ўрни келганда у шифокор фаолиятига аралашмаган ҳолда, беморга рецептсиз бериладиган дорилардан тавсия қилиши, биринчи тиббий ёрдам кўрсатиши мумкин.\n-Сўнгги вақтларга келиб, тан олиш керакки, беморларда баъзи дори воситаларига нисбатан аллергик таъсирчанлик кўпайган. Бунга сабаб нима деб ўйлайсиз?\n-Дунё аҳолисининг ҳар учинчиси дориларни нотўғри қабул қилишдан азият чекади, яъни шунинг учун ҳам касал. Онанинг бетартиб дори ичиши, сунъий озиқ-овқатлар истеъмоли, экологик муаммолардан, афсуски, фарзандлар аллергияга мойил бўлиб дунёга келмоқда. Бугунги тиббиёт олдида ҳатто доридан ҳимояланиш муаммоси долзарб масалага айланган. Ҳар йили 10-15 турдаги антибиотикнинг таъсири йўқолиб бормоқда. Кичик ёшдаги болаларга катталар учун мўлжалланган дозада дори воситаси бериш ҳам амалиётда учраб турибди. Буларнинг барчаси дориларга нисбатан аллергик мойилликни кучайтиради. Мазкур ҳолатлардан сақланиш, тиббий саводхонлик дори воситаларига нисбатан аллергик таъсирчанликнинг олдини олишда самарали чорадир.\n-Мутахассис сифатида дорихоналар фаолиятидан кўнглингиз тўладими?\n-Бир сўз билан айтганда, қониқарли. Барча дорихоналардаги ходимлар ўз билим ва иқтидорини халқимиз хизматига бахшида қилишмоқда. Тўғри, баъзан соҳада инсофсиз ходимлар ҳам учраб туради. Бироқ ундайларнинг ножўя ишлари кўплаб софдил касбдошларимиз фаолиятига соя ташлай олмайди. Шу ўринда дорихоналарда қонун бузилишининг олдини олиш учун вилоятдаги барча дорихоналар ходимлари учун ўқув семинарлари ташкил этилган. Шундай экан, юзага келган ва келиши мумкин бўлган муаммолар ечими албатта топилади. Биз бу борада қатъий иш олиб бораяпмиз.\nТиббиёт муассасаларини «ҳар бир даволанган ҳолат» учун клиник-харажат гуруҳлари бўйича молиялаштириш тизими эксперимент тартибида жорий этилади. Ўзбекистон Республикаси Президентининг 2018 йил 7 декабрдаги “Ўзбекистон Республикаси соғлиқни сақлаш тизимини тубдан такомиллаштириш бўйича ...\nФото: MSN.com Тиббий-илмий фаолият билан шуғулланувчиларнинг Табобат академияси шифокорларни ҳимоя қилишда давлат органларига кўмак кўрсатиш истагини билдирди. Бу ҳақда академия раиси, профессор Иброҳимжон Асқаров муассасанинг кенгайтирилган йиғилишида ...\n← Шошилинч ёрдам тизими илм-фан билан ҳам шуғулланади\n«Ибн Сино қасамёди» десак бўлмайдими? →\n17.12.2019 fsh.uz 176\n19.04.2018 fsh.uz 472


Матбуотнинг “маҳаллий”си бўлмайди - Уч илдиз\nЎзМУ Журналистика факультети талабалари учун нон, сув ва қаймоқдек мақола экан, уни албатта ўқинг, дейди Дониш домла.\nШу билан бирга, Ўзбекистон ва хориждаги ҳамкасблар, таҳлилчилар Ўзбекистон босма ОАВлари деганда, фақат мамлакат миқёсида чоп этиладиган газеталарни назарда тутишаётгани ва уларга қараб хулоса чиқаришаётгани унчалик тўғри эмас. Бугун юртимизда расман рўйхатдан ўтиб фаолият кўрсатаётган 700 га яқин босма нашр бор. Биргина Фарғона вилоятида уларнинг сони 80 дан ошади. Улар орасида зеҳнли танқидчиларимиз назарига тушмаётган газета, иқтидорли журналистлар борки, вилоят аҳли, газетхон аллақачон касб маҳорати, замонга ҳамоҳанглиги борасида ўз муаллиф ва нашрларини таниб олган. Бир неча йиллардан буён узлуксиз равишда 5-10 минг ададда чоп этилаётган “Маънавият”, “Истиқбол йўли”, “Бувайда кўзгуси”, “Устоз” каби газеталар сафидан “Янги Фарғона”, “Бағдод ҳаёти”, “Хушвақт” нашрлари ҳам ўрин олди. Уларда ислоҳотлар йўлида тўсиқ бўлиб турган муаммо ва камчиликларни дадил кўтариб чиқиш, уларни танқид қилибгина қолмасдан, бундай нуқсонларнинг олдини олиш бўйича амалий фикрлар бериш, ҳар қандай муаммонинг сабабларини ўрганиш, мавзуга холис ва ҳаққоний ёндашишни кузатиш мумкин. Айрим мисолларга мурожаат қиламиз. Қўштепа тумани ҳокимлиги муассислигидаги «Истиқбол йўли» газетасида муштарийлардан келган мактублар асосида «Журналист текшируви», «Журналист суриштируви» каби рукнлар остида ёритилаётган ҳар бир таҳлилий ва танқидий мақола натижа бераётир. Масалан, фуқароларнинг таҳририятга қилган мурожаати асосида ёзилган «Янги раис ваколатга эгами?» таҳлилий-танқидий мақоласида туман раҳбари (ҳозирда собиқ) тавсияси билан ўзини ўзи бошқариш органларига сайловни тартибга солуви амалдаги қонунчиликка зид услубда ўтказилган сайлов натижасининг ваколатли эмаслиги далиллаб берилган. Аммо собиқ ҳоким «мен айтган одам раис бўлади!» дея фикрида қатъий туриб олади. Таҳририят масала юзасидан Ўзбекистон Республикаси Олий Мажлиси Сенати раисига мурожаат қилди. Натижада Дўрмон қишлоғида сайлов қайтадан ўтказилиб, қонун устуворлиги таъминланди.\n«Хўроз қичқирмаса, тонг отмайдими?!» сарлавҳали журналист текшируви ҳам бир гуруҳ муштарийлар мурожаати асосида дунёга келган. Унда чигит навини синаш станцияси учун ажратилган майдонлардан агротехника талаблари асосида фойданилмаётгани боис, оддий хўжаликларда янги навлардан юқори ҳосил олинаётган бир пайтда, бу хўжаликда режалар сурункали бажарилмай келаётгани сабаблари очиб берилди. Бу муаммо ҳам таҳририятнинг қатъияти билан охир-оқибат Олий хўжалик суди аралашувида бартараф этилди. «Фаолликни амалда қачон исботлайсиз?» (сиёсий партияларнинг туман ижтимоий-иқтисодий, маънавий-маърифий ҳаётидаги роли ва таъсири етарли эмаслиги хусусида), «Ўринсиз баҳоналар, бефарқ раҳбарлар» (ҳудудлар инфратузилмасини ривожлантиришдаги ўзибўларчиликлар ҳақида),«Ҳаммомларга бир назар» (саломатлик манбаи бўлган ҳаммомлар қурилиши ва мавжудлари ишламаётгани тўғрисида), «Абадият»да нима гап?» (туман марказидан энг олисдаги қишлоқ аҳолисининг ҳақли талаблари қондирилиши кераклиги ҳақида) ва бошқа бир неча ўнлаб мақолалар жойлардаги муаммолар ечимига хизмат қилди.\n“Маънавият” газетасида чоп этилган “Талабалар сессиясидаги ўйлар”, “Тўйларимиз қачон тартибга тушади?”, “Тўй — маънавият кўзгуси” каби таҳлилий-танқидий мақолаларда кўтарилган мавзулар кенг жамоатчилик ўртасида баҳс-мунозарага сабаб бўлди. Газета фақат бу мақолалар билангина чекланиб қолмай, унга нисбатан турлича муносабатдаги фикрларни ҳам чоп этди. Бу эса жамиятда йиғилиб қолган баъзи бир муаммоларга жамоатчилик назорати пайдо бўлишига ҳам хизмат қилди.\n“Янги Фарғона” газетасини олайлик. Аслида ижобий тажрибани оммалаштириш мақсадида чоп этилган Учкўприк тумани «Тепақўрғон» маҳалла фуқаролар йиғини ҳудудидаги хонадонларда томорқасидан бир йилда 3 марта ҳосил олаётган инсонлар ҳақидаги “Томорқа – рўзғор баракаси” мақоласи тортишув, баҳс мунозарага сабаб бўлди. 5-10 сотих томорқаси бўла туриб, ҳеч нима экмаётганлар сув таъминоти, уруғчилик, маҳсулотни сотиш каби қатор муаммоларни кўтариб чиқдилар.\nNext story Илмнинг баҳоси рақсдан пастми?\nPrevious story Ислоҳотлардан кўзланган асосий мақсад – аҳоли турмуш фаровонлигини юксалтиришдир


14:57 23 Апрел 2019\n13:15 12.09.2018 Ҳавола олиш\nБеларус ва Ўзбекистон муносабатлари тарихи ва янги даври ҳақида.\nТОШКЕНТ, 12 сен - Sputnik. Беларус президентининг Тошкентга расмий ташрифи олдидан Sputnik Беларусда ишловчи ҳамкасабаларимиз Ўзбекистон ва Беларус муносабатлари нинг эски ва янги даври ҳақида қуйидаги фактларни аниқлаган.\nОхирги 2 йил давомида Беларус ва Ўзбекистон муносабатлари жадал ва ҳар томонлама ривожланиб келмоқда.\nЎзбекистон Биринчи президенти даврида Александр Лукашенко Ўзбекистонга 2 маротаба ташриф уюштирган бўлса, охирги икки йилда ҳам икки маротаба ташриф буюрган.\nИккинчидан, Беларус Ўзбекистонда дипломатик муносабатлар ўрнатилганидан бир йилдан сўнг элчихона очган бўлса, Ўзбекистонга бунинг учун 25 йил вақт керак бўлган.\nШарқ - бу нозик масала\nSputnik Беларус мухбири собиқ дипломат билан бўлган суҳбатда қуйидагиларни билиб олган. Дипломат айтишига қарганда Ўзбекистон ва Беларус муносабатлари 90 йилларда бузилган. Бунга пахта билан боғлиқ бир воқеа сабаб бўлган.\nЎшанда Беларуснинг ҳали ёш президенти мамлакатдаги корхоналарни айланиб юриб Барановичи шаҳрига келган. У ерда хом-ашё йўқлиги туфайли ишламай турган тўқимачилик комбинатини кўриб уларга ёрдам беришни ваъда қилган.\nЭлектробус, авто-шоу ва тракторлар: Тошкентда Беларус маҳсулотлари кўргазмаси ўтказилади\nШундан сўнг у Каримовга телефон қилиб пахта етказиб беришни сўраган ва унинг ваъдасини олган. Ўша вақтларда валюта танқислиги туфайли Беларусда маҳсулотлар учун бартер йўли билан ҳисоб-китоб қилиш одатий ҳол бўлган. Ўзбекистонда пахта олишда ҳам Беларуссия президенти шундай йўл билан ҳисоб китоб-қилмоқчи бўлган.\nЛекин у вақтларда Ўзбекистонда пахта савдосида бартер йўли билан ҳисоб-китоб қилиш мутлақ таъқиқланган эди. Ўзбекистон пахтани фақат валюта эвазига сотишга рухсат берар эди. Шу сабабдан Ўзбекистон Беларусга пахта етказиб бера олмаган.\nБеларус президенти Барановичига иккинчи сафар келганида ҳалиям пахта йўқлигини кўриб жаҳли чиққан. Муаммонинг сабабларини суриштириб ўтирмасдан Ўзбекистон Биринчи президенти ҳақида, ўз ваъдасида турмаса у қандай президент - қабилидаги гапларни айтган.\nМаълум бўлишича, ушбу гаплар Ислом Каримовгача етиб борган. Шундан сўнг бир неча йилга Ўзбекистон ОАВларида Беларус ва унинг президентини номини тилган олиш таъқиқланган.\n2011 йилда Беларус президенти КХШТ давлатлари раҳбарлари учрашувида Ўзбекистонни Ташкилотдан чиқариш керак, деган мавзуда доклад ўқийди.\nИслом Каримов ва Александр Лукашенко Ашхободда бўлиб ўтган "Бетарафлик сиёсати: тинчлик, хавфсизлик ва ривожланиш йўлида халқаро ҳамкорлик" мавзусидаги анжуманда. 2015 йил декабрь.\nЭслатиб ўтамиз, Ўзбекистон 2006 йилад КХШТга қайта аъзо бўлганидан кейин ташкилотнинг бир қатор муҳим ҳужжатларини ратификация қилмаган эди.\n“Биз бир қатор ички муаммоларимизни ҳал қилиб олишимиз керак, авваломбор айрим масалалар бўйича Ўзбекистоннинг позицияси бўйича. Бу аллақачон ҳаммага маълум ва бундан ҳеч қаёққа қочиб бўлмайди”, - деган эди Лександр Лукашенко.\nБелоруссия президентининг докладини Тошкентда Ўзбекистоннинг ички ишларига аралашиш деб баҳолашди.\nУшбу воқеадан бироз вақт ўтиб Ўзбекистон КХШТдан расман чиқмаган бўлсада, ушбу ташкилотда ўзининг аъзолигини вақтинча тўхтатиб қўйди.\nИслом Каримов ҳеч қачон омма олдида Беларус раҳбарига нисбатан салбий маънода гапирмаган, лекин бир сафар икки президент бироз баҳслашишган.\n2015 йил Ғалаба куни олдидан МДҲ раҳбарлари Москвада учрашишган. Беларус президенти Ғалабани бўлиш билан шуғулланмасдан уни барча Совет халқларнинг умумий ҳиссаси деб ҳисоблашга чақирди.\n© Министерство энергетики Республики Беларусь\n“Биз доимо Ғалаба ягона ва бўлинмас деймиз. Биз ҳисобчилар эмасмиз, биз бу ерда у ёки бу халқнинг урушга қўшган улушининг катта ёки кичиклигини ҳисоблаб ўтиришимиз керак эмас. Ғалаба рус, белорус, қозоқ, қирғиз, ўзбек ёки тожик миллатига эмас – бутун Совет халқига, ушбу Буюк ғалаба буюк Совет халқига тегишли деб ҳисоблашимиз керак”, - деган эди Беларус раҳбари.\nБунга жавобан Ўзбекистон президенти “бу ерда бе арифметика ёки бухгалтерия эмас деган гаплар айтилди. Менинг фикримча бунай дейиш нотўғри. Албатта уруш барча республикалар учун жуда оғир синов бўлди. Лекин, шунга қарамасдан, ғалабада рус халқининг алоҳида ўрни бор. Мен ҳар бир сўзим учун жавоб беришга тайёрман. Фашизм билан бўлган курашнинг энг оғир юки, улкан инсоний ва материал йўқотишлари Россия халқлари зиммасига тушди”, - деган эди Ислом Каримов.\nЯнги давр - дўстлик даври\nЎзбекистон Биринчи президентининг вафотидан кейин, МДҲ барча мамлакатлари раҳбарлари унинг дафн маросимига ташриф буюришди. Беларус президенти ўз ҳамдардлигини масофадан туриб билдирди ва ўрнига бош вазир Андрей Кобяковни юборди.\nБеларус ва Ўзбекистон дўстлиги рамзи: Тошкентда Якуб Колас бюсти ўрнатилди\n“Ўзини давлат ва халқ хизматига боғишлаган порлоқ етакчи дунёни тарк этди. Ҳамюртлари ва бутун дунёдаги дўстлари Ислом Абдуғаниевич номини Мустақил Ўзбекистоннинг оёққа туриши билан боғлиқ бўлган буюк сиёсий ва жамоат раҳбари сифатида эслаб қолишади”, - деган эди Лукашенко ўшанда.\nЛекин 2016йил октябрида Ўзбекистонга бўлган ташрифи давомида Александр Лукашенко Ислом Каримовнинг рафиқаси Татьяна Каримова билан учрашиб у кишига ўз ҳамдардлигини шахсан билдирган. Шундан сўнг Беларус раҳбари Ислом Каримов қабрига ташриф буюриб у ерга гул қўйди.\nЎзбекистон янги президенти Шавкат Мирзиёев даврида икки мамлакат муносабатлари жадал ўзгара бошлади. Минскда ваниҳоят Ўзбекистон элчихонаси пайдо бўлди. Беларус президенти эса Ўзбекистон раҳбарини мамлакатда ўтказилаётган ислоҳотлар учун самимий олқишлай бошлади. Лукашенко Шавкат Мирзиёевни бир неча бор “дўстим” деб атади.\n“Охирги бир йил давомида биз дўстим Шавкат (Шавкат Мирзиёев) билан беларус – ўзбек муносабатларида ўтган 20 йил ичида бажарилган ишлардан кўп иш қилдик”, - деган эди Александр Лукашенко.\nЯна бир қизиқарли факт: Беларуснинг собиқ бош вазири Вячеслав Кебич маълум қилишига кўра, Каримовлар оиласида беларус қони ҳам бор. Буни Биринчи президентинг кенжа қизи ҳам тасдиқлаган эди. “Менинг бувим белоруссиялик. Уруш вақти бувам - Фарғоналик ўзбек уни Қувасойга олиб келган”, - деган эди Лола Каримова-Тиллаева ўз Инстаграмида.\nҚалбаки сертификатлар ва ортиқча мукофот пуллар: мактабларда камчиликлар аниқланди\nЎтказилган чора-тадбирлар натижасида 1 444 та ташкилот ҳамда мактабларда жами 11 413,7 млн. сўмлик молиявий хато ва камчиликлар аниқланган.\nЎзбекистонда ОТМга ҳужжатларни онлайн топшириш мумкин бўлади\nЭнди исталган миллий ОТМга ҳужжатларни ўз яшаш жойидан узоқлашмасдан юбориш имкони яратилган.\nТошкентда Корней Чуковский асари ўзгартириб чоп этилди\nТошкентдаги нашриётлардан бири машҳур ёзувчи асарида Ленинград сўзини Санкт-Петербург деб ўзгартириб чиқарди.\n14:44Қалбаки сертификатлар ва ортиқча мукофот пуллар: мактабларда камчиликлар аниқланди\n14:16Тошкентда Корней Чуковский асари ўзгартириб чоп этилди\n14:11Елена Зеленская асосий ёрдамчи – энг ёрқин фотосуратлар\n14:03Ўзбекистонда ОТМга ҳужжатларни онлайн топшириш мумкин бўлади\n13:40Смартфонни 100 фоизгача қувватлаш қандай салбий ҳолатларга олиб келади?\nСаида Мирзиёевага таклифлар билдирилди\nВладимир Зеленский ҳақида: шахсий ҳаёти, мол-мулки ва сайлов олди ваъдалари\nУкраинанинг бўлажак биринчи хоними: Елена Зеленская ҳақида\nҚирғизистонлик оқсоқол кўпқаватли уй ҳаётини ўзгартириб юборди\nЕлена Зеленская асосий ёрдамчи – энг ёрқин фотосуратлар\nКучли зилзила: осмонўпар бинодан тонналаб сув одамлар устига тушди


250 Ўқиш режими + -\nШукр – бандага берилган яхшилик, неъмат учун ўша неъматни берган Зотга сано айтмоқдир. Банданинг шукр қилиши уч рукн – асосга эга. Булар бўлмаса, шукр ҳам бўлмайди.\n1.Неъматни қалби билан эътироф қилмоғи. 2.Уни зоҳиран гапирмоғи. 3.Уммат билан Аллоҳнинг тоат-ибодатида бўлмоққа интилмоғи.\nДемак, шукр қалбга, тилга ва аъзоларга боғлиқ бўлиб, қалб севмоқ учун, тил ҳамду сано учун ва аъзолар у неъматни тоат-ибодатга ишлатиш учун ва гуноҳ-маъсиятга ишлатишдан тўсмоқ учундир.\nАллоҳ таоло шукрни иймон билан ёнма-ён қўйиб, шукр қилган ва иймон келтирган бандаларини азобламаслигининг хабарини берди: «Агар шукр қилсангиз ва иймон келтирсангиз, Аллоҳ сизни азоблаб нима қилади?» (Нисо, 147) ва яна «Орамиздан Аллоҳ неъмат берганлар шуларми?»– дейишлари учун шундай қилиб, баъзиларини баъзилари ила синадик.Аллоҳнинг Ўзи шукр қилувчиларни яхши билгувчи эмасми?» (Анъом, 53) Аллоҳ таоло шукр аҳлига махсус неъматлари борлигини хабар бермиш ва инсонларни шукр қилгувчи ва куфр этгувчиларга тақсимламиш.\nАллоҳ энг севмайдиган нарса куфр ва куфр аҳлидир ҳамда Аллоҳ энг севадиган нарса шукр ва шукр аҳлидир. Қуръони Каримда айтилмиш: «Албатта, Биз унга йўл кўрсатдик. (У эса) ёки шукр қилувчи, ёки куфр қилувчи бўлди». (Инсон, 3) ва яна «Ва Роббингиз сизга: «Қасамки, агар шукр қилсангиз, албатта, сизга зиёда қилурман.Агар куфр келтирсангиз, албатта, азобим шиддатлидир», деб билдирганини эсланг». (Иброҳим, 7). Аллоҳ таоло шукр қилгувчиларга зиёда неъматлар ваъда қилмиш. Шукрнинг ниҳояси бўлмаганидек, бу зиёда неъматларнинг ҳам ниҳояси йўқдир.\nАллоҳ таоло кўп мукофотларини ўзининг хоҳишига боғлиқ даражада ўзи хоҳлаганча миқдорда бўлишини марҳамат қилган: Аммо шукрнинг мукофотини ўзи хоҳлаганча демасдан, мутлоқ зикр қилмиш: «Ҳеч бир жон Аллоҳнинг изнисиз ўлмас. Бу ёзилган ажалдир. Ким бу дунёнинг савобини хоҳласа, унга ўшандан берамиз. Ким охиратнинг савобини хоҳласа, унга ўшандан берамиз. Ва шукр қилувчиларни мукофотлаймиз». (Оли имрон, 145)\nСаҳиҳайнда Набий соллаллоҳу алайҳи васалламдан ривоят қилинмиш: «Ул Зот соллаллоҳу алайҳи васаллам товонлари ёрилиб кетгунча қиём туриб намоз ўқир эдилар. «Аллоҳ сизни ўтган ва келажак гуноҳларингизни мағфират қилган, нега ўзингизни бундай қийнайсиз», дейишганда, жавоб бердилар:, Шукр қилгувчи банда бўлмайми?!»\nМуснад китобида ва саҳиҳ Термизийда ривоят қилинади: «Набий соллаллоҳу алайҳи васаллам Муоз розияллоҳу анҳуга дедилар: «Аллоҳга қасамки, мен сени яхши кўраман! Ҳар бир намоздан сўнг Аллоҳим сенинг зикринг ва шукринг ва гўзал ибодатингда бўлишимга мадад бер, деб айтишни унутма».\nШукр неъматни қайд этиб, зиёда бўлишининг сабабидир. Умар ибн Абдулазиз айтганларидек:«Аллоҳнинг неъматларини Аллоҳнинг шукри билан қайд этинг». Ибн Абу Дунё Али ибн Абу Толиб розияллоҳу анҳудан ривоят қиладилар: ул зот Ҳамадонлик бир кишига дедилар: «Неъмат шукрга боғлиқдир ва шукр зиёдага боғлиқдир. Бу иккалови бир-бирига қаринадир, яъни бир-бирига эгизакдир. Банда шукр қилишни тўхтатмагунча, Аллоҳ зиёда қилишни тўхтатмас».\nАллоҳ таоло ўз элчисига Яратганнинг неъматларини сўзламоқликни Қуръони Каримда буюрмиш: «Ва аммо Роббингнинг берган неъмати ҳақида сўзла». (Зуҳо 11). Аллоҳ таоло ўзининг неъматлари бандасида кўриниб туришини ёқтиради, чунки бу ҳолат ҳам шукр қилмоқдир.\nАбул Муғира ҳазратларига: «Қандай тонг оттирдингиз эй Абу Муҳаммад?» дейишганда, жавоб бердилар: «Неъматларга ғарқ бўлган ҳолда, шукрини адо этишдан ожиз ҳолда, Роббимиз биздан беҳожат бўлатуриб, кўнглимизни овлаб, бизга меҳрибонлик кўрсатади. Биз эса Роббимизга муҳтож бўлатуриб, унга ёқмайдиган ишларни қилаверамиз».\nШурайҳ деди: «Агар бандага бир мусибат етса, Аллоҳ таоло унинг ичида уч неъматни беради: мусибати диндаги мусибат эмаслиги, мусибат ўзидан кўра каттароқ мусибат эмаслиги, бўлиши лозим бўлган иш бўлганлиги».\nЮнус бин Убайд дедиким, Абу Ғунаймага бир киши деди: «Қандай тонг оттирдингиз?» Жавоб бердиким: «Икки неъмат орасида тонг оттирдим, булардан қай бири яхшироқ – билолмадим. Биринчиси, Аллоҳ таоло гуноҳларимни сатр қилиб беркитди, ҳеч ким у гуноҳларим билан мени уялтирмади. Иккинчиси, Аллоҳ таоло бандаларининг қалбига солиб қўядиган бир муҳаббат билан тонг оттирдимки, амалларим ҳеч унга яраша эмас эди».\nАллоҳ таолонинг «Бу гапни ёлғонга чиқарувчиларни Менинг Ўзимга қўйиб қўй. Биз уларни ўзлари билмаган тарафдан аста-секин оламиз».(Нун, 44-оят) оятидаги қавм ҳақида Суфён дедиким: «Уларга неъматларни бисёр қилиб бериб, шукр неъматини бермайди». Ва бошқалар айтишларича: «Улар ҳар гал гуноҳ қилганларида бир неъмат беради».\nАбу Ҳозимдан сўрадилар: «Икки кўзнинг шукри недир, эй Абу Ҳозим?» Жавоб берди:«Агар бирон яхшиликни кўрсанг, эълон қилмоғинг, ва агар ёмонликни кўрсанг, беркитмоғинг».\nЯна сўрадилар: «Икки қулоқнинг шукри недир?» Жавоб берди:«Агар бирон яхши нарса эшитсанг, эслаб, ёд олмоғинг, агар ёмонни эшитсанг, даф қилмоғинг». Сўрадилар: «Икки қўлнинг шукри недир?» Жавоб берди: «Қориннинг паст тарафида таом бўлиб, тепасида илм бўлмоғи».\nСўрадилар: «Фаржнинг шукри недир?» Жавоб берди: «Улар фаржларини сақловчилардир. Магар ўз жуфти ҳалоллари ва қўллари мулк бўлганлардан (сақламасалар), албатта, улар маломат қилингувчи эмаслар. Ким ана шундан бошқани талаб қилса, бас, ана ўшалар тажовузкорлардир».(Маориж 29-31)\nСўрадилар:«Икки оёқнинг шукри недир?» Жавоб берди: «Агар ҳавасинг келган солиҳ бандани билсанг, у оёқларини Аллоҳ таолонинг тоат-ибодатига ишлатганидек истеъмол қилишга ҳаракат қилмоғинг ёки бирон фосиқ оёғини ёмонликка ишлатганини билсанг, унга ўхшамасликка ҳаракат қилмоғингдир.Аллоҳ таолога ҳақиқий шукр қилувчилардан бўл! Тилида шукр қилиб, бошқа аъзолари шукр қилмайдиган қавмдан бўлмаки, улар либосини бир енгини кийган одамга ўхшарлар. У либос на иссиқдан, на совуқдан, на қор, на ёмғирдан асрар».\nУламолардан баъзилари ўз биродарларига ёзган эканлар: «Аммо баъд, Аллоҳнинг бизга берган неъматлари шунчалик кўпки, қанча кўп санасак ҳам саноғига етолмаймиз. Қайси бир неъматга шукр қилсак, деб шошиб қоляпмиз. Бизга муяссар қилган гўзал нарсалари учунми ёки сабр қилиб беркитган гуноҳларимиз учунми?»\nҚурбон ҳайити тарихига бир назар\nБу байрамнинг пайдо бўлиш тарихидан хабардор бўлган одам жаҳолат, ширк, куфр, зулм билан илм, иймон, Ислом, адолат ўртасидаги шиддатли курашларга гувоҳ бўлади. давоми...\n11:13 / 01.01.2017 1828\n10:19 / 17.02.2017 2291\n14:50 / 23.03.2019 6066\nУлкан тоғ қулади – осмон қулади\nҲидоят томини кўтариб турғон Чўнг аркон қулади айвон қулади. Йўқ, аркон демангиз, демангиз айвон, Улкан тоғ қулади осмон қулади. Наҳотки, Аллоҳим нафас давоми...\n23:21 / 04.02.2017 6788\n11:17 / 14.01.2020 135110


Бу қизиқ\t29 Май 18:18 10961\nГидрометеорология хизмати маркази эртага, 30 май куни Ўзбекистонда қандай об-ҳаво кузатилиши ҳақида маълумот берди.\nТошкент шаҳрида ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 12-14 даража, кундузи 26-28 даража бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 14-19 даража, кундузи 30-35 даража бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража, кундузи 25-30 даража бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража, кундузи 25-30 даража бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 10-15 даража, кундузи 21-26 даража бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, баъзи жойларда қисқа муддатли ёмг;ир ёғиши, момоқалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 8-13 даража, кундузи 15-20 даража бўлади.\n04 Июль 13:26 81976\n04 Июль 16:52 55641\n05 Июль 18:02 53363\n05 Июль 20:00 50465\n04 Июль 22:12 46946


Ироқда ИШИД жангарилари турмуш тарзи қоидалари ёзилган материаллар топилди\nЖаҳон 10:04 / 06.11.2016 29349\nИроқнинг ИШИД террорчилик гуруҳидан озод қилинган ҳудудларида ҳарбийлар жангарилар турмуш тарзи қоидалари ёзилган босма материалларни аниқлашди, деб хабар бермоқда Reuters ахборот агентлиги.\nБосма материаллар савол ва жавоб кўринишидаги қоидалар тарзида тақдим қилинган. Жумладан, материалларда террорчилик гуруҳи аъзоси қандай тўғри ибодат қилиши, ташқи кўринишнинг қандай талабларига амал қилиши ҳақида гапирилган. Қоидаларда ИШИД жангариларига калта шимлар кийишга рухсат берилган. Шунингдек, қириб ташланиши рухсат берилмайдиган соқоллар "дуруст узунликда" бўлиши таъкидланган.\nМуқовасида заргарлик буюмлари ва буғдой тасвири туширилган кичик китобчада қандай қилиб хайр-эҳсон қилиш ҳақида ҳам тушунча берилган. Унда мунтазам равишда хайр-эҳсон қилмайдиганларни жазо кутиши айтилган.\nБундан ташқари, жангариларни интернет ёки мобиль алоқадан фойдаланиш иштиёқидан қайтариш учун ИШИД раҳбарияти томонидан "Мен сунъий йўлдош антеннасини нима учун йўқ қилишим керак" деб номланган китобча чоп этилган бўлиб, унда бунинг 20 та сабаби келтирилган. Хусусан, уларда "йўлдошли алоқа каналлари яланғоч аёллар, ишқий муносабатларни кўрсатиши, улар орқали кўрсатилувчи кўрсатувларда номақбул сўзлар ишлатилиши" айтилган.\nМаълум қилинишича, китобдаги "ҳаёт қоидаларига" амал қилмаслик қоидабузарликнинг оғирлигига қараб оммавий жазолаш ёки қатл этиш билан жазоланиши айтилган.


Слаломчиларимиз Осиё чемпионатини кумуш медаллар билан бошлашди\n2 ноябрь, 2018, 18:19\nТеглар:Слаломда эшкак эшиш\nХабар қилганимиздек, кеча Эроннинг Караж шаҳрида слаломда эшкак эшиш бўйича Осиё чемпионати бошланди.\nМусобақада қитъамизнинг 9 давлатидан йиғилган энг сара спортчилар иштирок этишмоқда.\nБугунги беллашувларда Ўзбекистон терма жамоаси аъзолари дастлабки ғалабаларни қўлга киритдилар. Каяк йўналишида бўлиб ўтган жамоавий баҳсларда Жанибек Темиргалиев, Давид Эрнест, Баркамол Мирзаҳамдамовлар иккинчи бўлиб маррага етиб бордилар ва кумуш медалга сазовор бўлишди.\nКаноэ йўналишида стартга чиққан Сирожиддин Қўчқоров, Абубакир Буканов ва Исмоилбек Абдуманаповлар ҳам шижоат ва маҳоратда ўз жамоадошларидан қолишмадилар ва якунда улар ҳам кумуш медални терма жамоамиз ҳисобига қўшиб қўйишди.\nЭслатиб ўтамиз, Осиё чемпионати 6 ноябргача давом этади.


Жефф Безос Ерни қутқариш учун нима қилиш кераклигини айтдиHaqida.net\nHome Dunyo Жефф Безос Ерни қутқариш учун нима қилиш кераклигини айтди\nЖефф Безос Ерни қутқариш учун нима қилиш кераклигини айтди\nAmazon асосчиси ва раҳбари ҳамда Blue Origin аэрокоинот компанияси эгаси Жефф Безос ўтган дам олиш кунлари коинотни ўзлаштиришга бағишланган Лос-Анжелесдаги саммитга ташриф буюрди ва унда нутқ сўзлади. У ўз нутқида Ерни қутқариш учун коинотни иложи борича тезроқ ўзлаштириш кераклигини айтган. Унинг таъкидлашича, коинотга парвозлар қанчалик арзонлашса, уни шунчалик тезроқ ўзлаштириш мумкин бўлади.\nКўринишича, Безосни Қуёш тизимини забт этиш бутун сайёра бўйлаб маҳсулотлар етказиб бериш билан боғланган кўп миллиардлик бизнесидан кўпроқ қизиқтиради.\n“Биз тизимимиздаги кўплаб сайёларга роботлаштирилган зондлар юборганимиз шубҳасиз қувонтиради, бироқ бу коинотни забт этишнинг ҳали боши ҳам эмас”, деб айтган Безос.\nКоинотни ҳақиқатан тадқиқ қилиш учун шундай қилиш керакки, юз минглаб, миллионлаб одамлар коинотда яшаб, ишлашлари лозим. Ҳозирда эса буни амалга ошириш мураккабдир. Тадбиркорнинг фикрича,бунда асосий муаммо коинот радиацияси ёки гравитациянинг йўқлиги эмас, балки коинотга парвозлар нархи ҳисобланади. Безоснинг айтишича, айнан шу ҳолат коинотни ўзлаштириш учун кейинги қадамни амалга оширишни иложсизга чиқаради.\nМиллиардер барчани коинот парвозлари нархини камайтириш устида ишлашга чақирди. Бу эса ўз навбатида коинот сайёҳлари, юзлаб стартаплар, вазнсизликда ишлаб, пул топмоқчи бўлганлар, коинот инфратузилмасини ривожлантирмоқчи ва янги, ноодатий шароитларда яшашни ўрганмоқчи бўлганларнинг пайдо бўлишига имкон беради.\nБезоснинг фикрича, кўп маротаба ишлатиш мумкин бўлган ракеталар коинот парвозларини арзонлаштиришдаги илк қадам ҳисобланади ва шу сабабли келажак SpaceX ва Blue Origin каби компаниялар қўлидадир.\nМогерини пайшанба куни Мирзиёв билан учрашади


Инсон максимал тарзда нечта тилни ўрганиши мумкин?\nИнсон максимал тарзда нечта тилни ўрганиши...\n23.12.2017 12:06 0 215\nҲинд-европа тилларидан биронтасини билганлар учун француз, италян, испан, португал тилларини ўрганиш ҳам қийинчилик туғдирмайди.\nXXI асрда бир-иккита чет тилни билиш бу нормал ҳолат. Бироқ инсон бундан ҳам кўп тилни ўрганиш қобилиятига эга. Психотилшуносларнинг айтишича, кишининг кўп тилни ўзлаштиришига тўсқинлик қилувчи нарса вақт экан.\nБалки сизга Кен Хейл номли полиглот ҳақида билиш қизиқдир. Маълумотларга кўра, бу профессор 50 та тилни билган ва ушбу тилларда бемалол сўзлаша олган.\nРоссиялик лингвист Сергей Старостин 400 та тилни турли даражаларда ўзлаштирган. Оғзаки сўзлашувда эса 20 та тилдангина фаол фойдаланган. Унинг бу даражага етишишидаги сабабчилар унинг оиласи ҳисобланади.\nМаълумки, тиллар гуруҳларга бўлинади, гуруҳлар эса оилаларга. Масалан, инглиз ва рус тиллари ҳинд-европа оиласига мансуб. Шу боис, ҳинд-европа тилларидан биронтасини билганлар учун француз, италян, испан, португал тилларини ўрганиш ҳам қийинчилик туғдирмайди.


Петербурглик йигит ўзи яратган «қуёшмобиль»да Хитойга қадар боришни режалаштирмоқда - Zamin.uz\nФото: «Temnaya FAZA»\nСанкт-Петербургда истиқомат қилувчи Никита Поддубнов исмли блогер қиммат ёқилғи талаб этилмайдиган машинани яратишга қарор қилди. Натижада оғирлиги 150 килограммга етадиган «Фазан» — қўлбола автомобиль пайдо бўлди ва унинг ҳаракатланиши учун фақат қуёш энергияси талаб этилади, деб хабар беради Motor.\n«Фазан» — 23 ёшли петербурглик йигитнинг биринчи автомобиль лойиҳаси ва ҳатто биринчи электрокари эмас. Икки йил олдин Никита дўстлари билан «Москвич»ни тўлиқ «яшил» автомобилга айлантирган эди. Бироқ машина жуда оғир бўлган ва ҳаракатланиш учун кўп энергия талаб қилган.\nПоддубновнинг янги ихтиросида бу каби камчиликлар йўқ: «Фазан»нинг оғирлиги 150 килограмм, батареяларини қуёшга тўғирлаш учун уни кўтариш ва бир жойдан иккинчисига силжитиш осон. Автомобиль асосини баггининг роми ташкил этади. Муҳандис йигит унга мопед ғилдираклари ва алюминий профиллардан пайвандланган кузов каркасини кийгизган. Енгил кузов панеллари алюминийли композит листлардан қирқилган.\nОйна ва эшиклари йўқ қўлбола машина салонига пластик ўриндиқ ва велосипед рули ўрнатилган. Аввалига блогер ўз ихтиросига картинг рулини ўрнатган, бироқ у жуда кичиклик қилган — буриш қийин ва бошқаришни мураккаблаштирган.\nМузқаймоқ сотадиган мобил дўконни ёдга соладиган бурчаксимон конструкцияга тўртта аккумуляторни қувватлантирадиган учта қуёш панели ўрнатилган. Уларни тўлиқ қувватлантириш учун Поддубновнинг сўзларига кўра, тўққиз соат керак бўлади. Шундан сўнг, «Фазан» соатига 30 километр тезликда олти соат ҳаракатлана олади. Қуёш чарақлаб турган ҳавода автомобиль батареяларсиз ҳам ҳаракатлана олади.\nНикита Поддубнов ёзга қадар «Фазан»ини такомиллаштириб, уни тўлақонли автоуйга айлантириш ниятида. Узунлиги икки метр келадиган ухлаш жойи тайёрлаб қўйилган: оёқни юкхонага узатиб, полнинг ўзида ётиш мумкин. Бироқ ҳали қилинадиган ишлар кўп, блогер ўз машинасида Россиядан Хитойга қадар боришни — 3 минг километрни босиб ўтишни режалаштирган. «Замин» янгиликларини «Вконтакти»да кузатиб боринг\nЯнгиликлар » Технология » Петербурглик йигит ўзи яратган «қуёшмобиль»да Хитойга қадар боришни режалаштирмоқда


Сульшер: «Брунунинг жаримадан гол уришига ишонгандим, чунки у сўнгги машғулотдан кейин 45 дақиқа давомида бу борада ишлаганди»\n«Манчестер Юнайтед» бош мураббийи Оле-Гуннар Сульшер Англия Кубоги 1/16 финали доирасида «Ливерпуль» (3:2) устидан қозонилган ғалабадан сўнг ўз фикрлари билан ўртоқлашди.\n«Ўтган мавсум чемпионини мағлуб этиш қойилмақом натижа. «Ливерпуль» – фантастик жамоа. Чиндан ҳам яхши ўйнадик, ажойиб голлар урдик. Ўтказиб юборилган тўпларга тўғри муносабатда бўлдик.\nСўнгги икки йил ичида турли схемаларда ўйнадик, бугун эса ўз услубимизни кўрсатдик. Футболчилар ва мен ишонадиган йўлни топдик. Тобора кучайиб боряпмиз.\n0:1дан кейин камбэк қилиш менталитетимизда бор. Буни ушбу мавсумда жуда кўп марта намойиш этдик. Жисмоний тайёргарлик борасида яхшиланяпмиз ва кўпинча ўйинлар охиригача кучли ҳаракат қиляпмиз.\nЖарима зарбасидан ажойиб гол. Бруну ўйиндан бир кун аввал асосий таркибда майдонга тушмаслигини биларди. Шунга қарамай, охирги машғулотдан сўнг 45 дақиқа қолиб, жарима тўпларини тепиш билан шуғулланди. Шунинг учун унда имкон бўлса, гол уришига амин эдим.\nРэшфорд марказий ҳужумда ҳам, ўнг ва чапда ҳам ўйнай олади. Агар эртароқ гол урсак, қарши ҳужумлар қилишимиз мумкинлигини ҳис қилдик. Тўп билан тезкор ҳаракат қилишимиз керак эди ва буни уддаладик» , – дея Сульшернинг сўзларини келтиради BBC.


. Шимолий Корея ядровий дастури борасида Пекинда бораётган кўптомонлама музокаралар натижасида дастлабки ютуқларга эришилгани ҳақида хабар қилинмоқда.\n08 март 2021, Тошкент вақти: 21:26\nХитой Ташқи Ишлар вазирилиги расмийси Чжан Ци Юэнинг билдиришича:\n«Мунозаралар очиқ-ойдин ва самарали бўлди. Барча иштироклар муаммо ечими йўлидаги дастлабки қадам — Шимолий Корея ядровий дастурининг тез орада ҳаракатдан тўхталиши ва кейинги ҳаракатларнинг мувофиқлаштирилишини катта мамнуният билан қабул қилдилар. Бу музокаралар чоғида эришилган энг муҳим ютуқдир», — деди Хитой Ташқи Ишлар вазирилиги расмийси.\nҲозирда Пекинда давом этаётган Пхенян ядровий дастурига оид кўп томонлама музокараларда 6 мамлакат вакиллари — АҚШ, Хитой, Россия, Япония ва икки Корея давлатлари иштирок этмоқдалар.


Ўзбекистонда Рамазон ойининг бошланиш вақти эълон қилинди | FargonaZiyo.uz\nЎзбекистонда Рамазон ойининг бошланиш вақти эълон қилинди\nБугун, 11 май куни Ўзбекистон мусулмонлари идораси мажлислар залида юртимизга Рамазон ойи кириб келиши ва уни тартибли ўтказиш бўйича матбуот анжумани ўтказилди. Анжуманда Дин ишлари бўйича қўмита раиси ўринбосари Нуримон Абулҳасан, ЎМИ раиси ўринбосари Абдулазиз Мансур, имом-хатиблар, журналистлар ва диний таълим муассасалари ходимлари иштирок этишди.\n«Kun.uz» манбаси хабар беришича, йиғилишда Рамазон ойи фазилатлари ҳақида гаплашилди, ифторлик масаласида кимўзарга беллашмаслик сўралди.\nШайх Абдулазиз Мансур томонидан Астрономия институти илмий хулосаларига асосан, Рамазоннинг биринчи куни 17 май куни бўлишини эълон қилган. Бу эълон бугун жума намозида имом-хатиблар томонидан аҳолига етказилади.\nPrevious Post: Марғилонлик имомлар фахрий устозларни зиёрат қилдилар\nNext Post: Муборак Рамазон ойини муносиб тарзда ўтказиш тўғрисида


ПРЕЗИДЕНТИМИЗ МАЪРУЗАСИГА БАҒИШЛАНГАН ДАВРА СУҲБАТИ » Фориш тумани ҳокимлиги расмий сайти\nФориш тумани ҳокимлиги » Янгиликлар » ПРЕЗИДЕНТИМИЗ МАЪРУЗАСИГА БАҒИШЛАНГАН ДАВРА СУҲБАТИ\nПРЕЗИДЕНТИМИЗ МАЪРУЗАСИГА БАҒИШЛАНГАН ДАВРА СУҲБАТИ\nФориш тоғ полигонидаги ҳарбий қисмда Ўзбекистон Ёшлар Иттифоқи вилоят кенгаши ташаббуси билан «Ўзбекистон Республикаси Президентининг БМТ Бош Ассамблеясининг 75-сессиясидаги ташаббуслари» мавзусида давра суҳбати ўтказилди.\nУнда вилоят Ёзувчилар уюшмасининг раҳбари, шоира Меҳрибон Абдураҳмонова, республика маънавият ва маърифат маркази вилоят бўлимининг раҳбари Иқболой Умаровалар иштирок этишди. Тадбирда БМТ сессиясида Юртбошимизнинг илк марта халқаро минбарда ўзбек тилида нутқ сўзлаганлиги, бу юртдошларимизда ғурур ва фахр туйғусини уйғотгани таъкидланди.\nДавлатимиз раҳбарининг нутқида бутун дунё ҳамжамияти учун муҳим ва долзарб ҳисобланган пандемия муаммоси, ёшларнинг ҳуқуқлари, парламентлар ролини кўтариш сингари долзарб масалалар илгари сурилганлиги эътироф этилди. Бу билан Ўзбекистоннинг ҳозирги мураккаб вазиятда бутун дунё халқларининг ҳамжиҳатлиги ва фаровонлиги йўлида муҳим ҳаракат олиб бораётганлиги қайд этилди.\nТадбирда барча устоз ва мураббийларга илиқ тилаклар билдирилди. Давра суҳбатида Фориш туман халқ таълими бўлимига қарашли 20-умумтаълим мактабининг 150 нафар ўқувчилари ҳам қатнашишди.


Умид ва қўрқув: Сўнгги бир йилда Беларусь қанчалик ўзгарди?\nБеларусь, намойишлар - 30 август, 2020\n2020 йилнинг 9 августида бўлиб ўтган мунозарали сайловлар ортидан Беларусда нотинч кунлар бошланди. Сайловдан бир йил ўтиб, Беларусь деярли таниб бўлмас даражада ўзгарганини айтиш мумкин.\nСайловда Беларусни 1994 йилдан бери бошқариб келаётган собиқ совхоз раиси Александр Лукашенко ғалаба қозониб, олтинчи муддатга сайланди. Аммо миллионлаб одам сайлов натижалари сохталаштирилган, деб ҳисоблайди. Сайлов ортидан мамлакатда мисли кўрилмаган норозилик намойишлари бошланди, ҳукумат эса уларни шафқатсизлик билан бостирди.\nСайлов ортидан полиция ва хавфсизлик кучларининг зўравонлик қилганига қарамай, минглаб одамлар пойтахт Минскда ва Беларусь бўйлаб бошқа шаҳар ва қишлоқларда намойишга чиқди.\nБугунга қадар 33 мингдан ортиқ одам полиция қўлидан ўтди. Юзлаб одам судланди ёки судланишини кутмоқда. Минглаб одам кўча ёки ҳибсда полиция томонидан калтакланди. Қўлга олинганлар қийноққа тутилгани ҳақида кўплаб ҳисоботлар мавжуд.\nАксарият мухолифат етакчилари, шу жумладан, тасодифий номзод Светлана Тихановская мамлакатни тарк этишга мажбур бўлди ёки қамалди. Тихонавская блогер ўлароқ танилган эри сохта айбловлар билан сайловдан четлатилганидан кейин, президентликка ўз номзодини қўйишга қарор қилганди.\nТихановская тарафдорлари агар сайлов натижалари сохталаштирилмаганида, у ғолиб чиққан бўларди, деб ишонадилар. Тихановская Беларусь демократик мухолифатининг энг кўзга кўринган раҳбарига айланган. Бугунга қадар у Европадаги юқори мартабали амалдорлар ҳамда АҚШ президенти Жо Байден билан учрашди.\nБайден Беларусь мухолифатини дастаклади ва янги санкциялар ҳақида эълон қилди\nСайловдан бир йил ўтиб, демократик кучлар деярли йўқ қилинди, тазйиқлар натижасида юзага келган қўрқув туфайли оммавий норозилик намойишлари қарийб бутунлай тўхтаб қолди.\nҲукумат фуқаролик жамияти гуруҳлари ва мустақил оммавий ахборот воситаларини нишонга олиб келади. Қўшни Литва Лукашенкони муҳожирларни «қуролга айлантиришда» айблади, чунки авторитар раҳбар Беларусь мухолифатини қўллаган Литвани жазолаш мақсадида унинг ҳудудига тобора кўпроқ муҳожир юбормоқда.\nСўнгги бир йил давомида Беларусда азоб-уқубат ва қоронғилик ҳукм сурган бўлса-да, умид учқунлари сўнмади. Лукашенко заиф деб ҳисоблайдиган аёллар мухолифат ҳаракатида етакчи роль ўйнай бошладилар. Аммо уларнинг кўпчилиги учун бу қимматга тушди.\nСовет Иттифоқидан олдинги даврга унчалик қизиқмай келган белоруслар СССР тузилишидан олдинги Беларусь рамзларини қайта тикладилар. Кўпчилик бу ҳолатни миллий уйғониш деб таърифлади.\nҚуйида Беларусда бир йил олдин ўтказилган сайловлардан кейин мамлакатда қандай ўзгаришлар юз берганига назар ташлаймиз.\nОммавий ахборот воситаларига босим\nБаҳсли сайловдан кўп ўтмай, Лукашенко матбуотни сиқувга ола бошлади. Давлат оммавий ахборот воситаларида ҳар қандай танқид ва норозиликка чек қўйилди, бу чизиқдан чиқмоқчи бўлган журналистлар тезда ишдан бўшатилди. Уларнинг айримлари ўрнини Россия давлат оммавий ахборот воситалари муҳаррирлари эгаллади.\nФильтрсиз хабар олишни истаган беларуслар учун мустақил нашрлар муҳим аҳамиятга касб эта бошлади. Кўпчилик Телеграм сингари ижтимоий тармоқлардан, шу жумладан, NEXTA Live каналидан фойдалана бошлади.\nКанал, шунингдек, намойишларни мувофиқлаштиришда платформа ўлароқ хизмат қилди.\nЛукашенкога тўлиқ бўйсунадиган парламент Жиноят кодексига ўзгартиришлар киритиб, рухсатсиз йиғинларни ёритишни жиноятга тенглаштирди. Айни дамда, Беларусда журналистлар ўз ишларини бажарганлари учун жаримага тортилишлари ёки ҳатто қамалишлари мумкин.\nИюль ойида мустақил оммавий ахборот воситаларига тазйиқлар кучайтирилди ва қатор рейдлар ўтказилди. 8 июль куни камида 11 журналист ҳибсга олинди, 20 дан ортиқ тинтув ўтказилди ва учта ахборот сайти блокланди.\nМинскда нишонга олинган биринчи оммавий ахборот воситаси мамлакатнинг энг эски ва энг оммалашган газеталаридан бири бўлмиш «Наша Нива» нашри бўлди. Бундан ташқари, Tut.by интернет нашри, Озодлик радиосининг беларус хизмати ва бошқа нашрлар ҳам нишонга олинди.\nЛукашенко, шунингдек, Беларусь Журналистлар ассоциациясини ҳам ёпди, натижада ҳуқуқ ташкилотлари халқаро ҳамжамиятни чора кўришга ундади.\nИюль ойида Чегара билмас мухбирлар (Reporters Without Borders, RSF) ташкилотининг Шарқий Европа ва Марказий Осиё бўйича бўлими раҳбари Жанна Кавалье:\n«Беларусда қолган охирги мустақил журналистлар мисли кўрилмаган кўламда тўпланмоқда. Бу мамлакат тарихида энг қоронғи онлардан бири ўлароқ қолишга лойиқ», деган эди.\nЧегара билмас мухбирлар ҳозирлаган 2021 йилги жаҳон матбуоти эркинлиги индексига кўра, Беларусь Европада журналистлар учун энг хавфли мамлакат бўлиб, 180 мамлакат орасида 158-ўринни эгаллаган.\nЛукашенко Грециядан Литвага учиб кетаётган “Ryanair” рейсини Минскка мажбуран қўндириб, унинг бортидаги блогер ва журналистни ҳибсга олгани Европа Иттифоқи ва АҚШнинг ғазабини келтирди.\n23 май куни Беларусь қирувчи учоқ ёрдамида йўловчи учоқни Минскка қўнишга мажбур қилди. Бунинг ортидан NEXTA Live каналининг асосчиларидан бири ва собиқ муҳаррири Роман Протасевич ва унинг россиялик севгилиси Софья Сапега ҳибсга олинди.\nКўп ўтмай Европа Иттифоқи, Америка Қўшма Штатлари ва бошқа кўплаб давлатлар Беларусь миллий авиаташувчиси «Белавиа» парвозларини тақиқлаб қўйди. Бугунги кунда аксар учоқлар Беларусь ҳаво ҳудудини четлаб ўтмоқда.\nИюнь ойида Беларусга қарши янги санкциялар жорий қилинди. Бу сафар Европа Иттифоқи Беларусь иқтисодиётининг муҳим соҳаларини, жумладан, Лукашенко учун мўмай даромад манбаси бўлиб келаётган калий ва нефть саноатларини нишонга олди.\nБеларусь мухолифати 2021 йилда Россия ёрдами билан мамлакатда ўзгаришлар содир бўлишига умид қилмоқда\nБунга жавобан Лукашенко Европага гиёҳванд модда ва муҳожирларни юборишга онт ичди. Кўп ўтмай, Литва расмийлари Беларусдан келаётган муҳожирлар сони кўпая бошлаганини билдирди. Литва Тихановская ва бошқа беларусликларга бошпана таклиф қилди, шунингдек, Минскдан мажбуран чиқариб юборилган университетни ўз ҳудудига кўчиришга изн берди.\nБеларусь ва Литва қарийб 680 километр узунликдаги умумий чегарага эга бўлиб, у Европа Иттифоқининг ташқи чегараси бўлиб хизмат қилади. Чегаранинг 40 фоиздан камроғи электрон кузатув орқали назорат қилинади.\nОзодлик радиосининг беларус хизмати 16 июнь куни Ироқ ҳаво йўлларининг Беларусь пойтахтига мунтазам рейси билан учиб борган 100 га яқин одам учоқни тарк этганига гувоҳ бўлди. Уларнинг барчаси эркак киши эди. Уларга Минск аэропортида “Oscartur ва JoodLand” сайёҳлик агентликлари ёрдам кўрсатаётгани қайд этилди.\nВильнюс маълумотларига кўра, бугунга қадар 4 мингга яқин муҳожир Литва – Беларусь чегарасини ноқонуний тарзда кесиб ўтган.\n5 август куни Европада хавфсизлик ва ҳамкорлик ташкилотининг АҚШ миссияси «Бу Беларусь ташқарисида бўладими, ичкарисида бўладими, зўравон режимга қаршиликни қўллаб-қувватлаётган шерик давлатларни қўрқитишга уринишнинг яна бир мисолидир. Лукашенко тузумини бу масъулиятсиз ва хавфли амалиётни дарҳол тўхтатишга чақирамиз», дея баёнот эълон қилди.\nАйнан ўша куни Польша расмийси Беларусни чегарага тобора кўпроқ муҳожирни юборишда айблади ва Минск «Европа Иттифоқи билан гибрид уруш олиб бораётганини» таъкидлади.\nБеларусдаги коррупцияни фош қилиб келган “YouTube” платформасидаги «Страна для жизни» («Ҳаёт учун мамлакат») канали эгаси Сергей Тихановский ҳибсга олинишидан олдин унинг рафиқаси Светлана Тихановская жамоатчиликка деярли маълум эмас эди.\nКўп ўтмай Тихановская истар-истамай эрининг ўрнига ўз номзодини кўрсатишга рози бўлди. Номзод бўлишга интилган бир қанча эркакдан фарқли ўлароқ, у сайловдан четлатилмади. Эҳтимол, бунинг сабаби аёлларни «бечоралар» деб биладиган Лукашенко Тихановская ўзига жиддий таҳдид сола олмайди, деб ўйлаган.\nТихановскаянинг сайловолди раллиларида тобора кўпроқ одам қатнашди. Тихановскаяга эрининг муваффақиятсиз сайлов кампаниясига етакчилик қилган Вероника Цепкало ҳамда Виктор Бабарико сайлов кампаниясига раҳбарлик қилган Мария Колесниковалар шерик бўлди.\nТихановсая қўлини мушт қилиб, Колесникова юрак белгисини кўрсатиб ва Цепкало инглизча «ғалаба» сўзининг бош ҳарфи V белгисини ишора қилиб тушган сурат тез орада мухолифатнинг рамзига айланди.\n«Бу учала аёл Лукашенконинг тескариси эди», деди АҚШда фаолият юритаётган беларуслик журналист Анна Любакова Озодликка берган интервьюсида.\n«Улар меҳрибон ва ҳамдард эдилар, одамларни тингладилар. Мақсадлари янги ва адолатли сайловлар ўтказиш эди, одамларга ҳақиқий танлов қилиш имкониятини бериш эди. Улар эркаклар ўрнига олдинга чиқиб, кўп нарсани хавф остига қўйишди, жамият эса буни юқори баҳолади».\nБугунги кунда Тихановская Литвада қувғинда яшамоқда. Цепкало оиласи билан мамлакатни тарк этган. Тихановский устидан суд жараёни давом этмоқда. Бабарико эса июлда коррупцияда айбдор деб топилиб, 14 йилга озодликдан маҳрум этилди.\nКолесникова 7 сентябрь куни Минск марказида ниқобли одамлар томонидан ҳибсга олинган ва эртаси куни икки шериги билан Украина чегарасига олиб кетилган. Унга чегарани кесиб ўтиш буюрилган. Колесникова рози бўлмаган ва паспортини йиртиб ташлаган. Бунинг ортидан уни Минскка олиб кетишган ва қамоққа олишган.\n4 август куни Минскда Колесникова яна бир мухолифатчи Максим Знак устидан ёпиқ эшиклар ортида суд бошланди. Давлат тўнтаришини амалга оширишга уринишда ҳамда «экстремистик ташкилот тузишда» айбланаётган Колесникова 12 йилгача қамоқ жазосига ҳукм қилиниши мумкин. Суд залида Колесникова руҳини туширмай, рақсга тушгани ва ашула айтаётгани акс этган тасвирлар тарқатилди.\nБеларусь бўйлаб аёллар норозилик ҳаракатида муҳим роль ўйнаб келади. Улар мустақил равишда намойишларни уюштирдилар ва бирдамлик занжирларини ташкил қилдилар.\n«Улар туфайли жамиятда аёлларга бўлган муносабат ўзгармоқда», деди Любакова.\nБеларусда узоқ вақтдан бери Лукашенкога қарши мухолифат рамзи бўлиб келаётган оқ‑қизил‑оқ рангли Беларусь байроғи оммалашди. Лукашенко бу байроқни 1995 йилда ўтказилган мунозарали референдум ортидан йўқ қилиб, ўрнига совет давридаги республика байроғига жуда ўхшаш байроқни таъсис қилган.\nСўнгги бир йил давомида оқ‑қизил‑оқ рангли байроқ мисли кўрилмаган даражада оммалашди. 74 ёшли Нина Багинская каби оддий беларуслар байроқни қўлидан тортиб олмоқчи бўлган полицияга бўш келмай, ном чиқардилар.\nКир ёйиш ипларидан тортиб, пичан ғарамларигача, квартира балконларидан тортиб, зинапояларгача қизил ва оқ ранг билан безатилди.\nЛукашенко раҳбарлигида полиция ва хавфсизлик кучлари мухолифат байроғини «фашистларни ёллаш байроғи» деб атаб, қизил ва оқ рангларнинг деярли ҳар қандай кўринишини йўқ қилиб келади. Ҳатто қизил ва оқ рангли пайпоқ кийганлар жаримага тортилди.\nБундан ташқари, намойишчилар учун погоня герби муҳим рамзга айланди. Кўп асрлик тарихга эга гербда қизил фонда оқ чавандоз тасвирланган.\nБеларуслар бу рамзларни қайта тиклаб, совет давридан олдинги тарихларини эслай бошладилар.\nИнглиз тарихчиси Норман Дэвис Озодлик билан суҳбатда Беларусь Польша билан бир қаторда XIV – XVIII асрларда Европанинг қудратли давлатидан бири бўлган Буюк Литва князлиги таркибида бўлганини айтди.\n«Тарихий байроқда Польша учун оқ бургут, Литва учун эса погоня чавандози бўлган», деди Европа тарихига бағишланган кўплаб китоблар муаллифи Дэвис.\nУнинг сўзларига кўра, намойишчилар погоня гербини кўтариб олиб, гўё «биз рус эмасмиз, ота-боболаримиз Буюк Литва князлигидан», деб келадилар.\nXIX асрнинг 40‑йилларида басталанган ва 1993 йилда давлат мадҳияси сифатида таклиф қилинган «Магутний Божа» («Қудратли Худо») диний ашуласи ҳам Беларусдаги демократия тарафдорлари ҳаракати рамзига айланди. Мухолифат тарафдорлари қўшиқни метро бекатлари ва савдо марказларида баралла куйладилар.\nБеларуслик шарҳловчи ва таҳлилчи Анна Барабан беларусликлар бундан олдин ҳеч қачон қизил – оқ байроқ ва погоня гербини бу қадар кенг қабул қилмаганини айтади.\n«Бу ҳолат жамоатчиликнинг беларус тили, тарихи ва мусиқасига бўлган қизиқиши ошганини (масалан, Минск кўчаларида беларуслик мусиқачилар кўп сонли концертларни бераётгани), шу билан бир қаторда, беларуслар ижтимоий спектр бўйлаб бир миллат вакиллари эканликларидан кўпроқ хабардор бўлаётганларини кўрсатди», деди Барабан Озодликка электрон почта орқали ёзган мактубида.\n«Ўтмишда беларуслар ўз тарихлари, тиллари ва санъатларига нисбатан пассив муносабатда бўлишганини эътиборга олсак – миллий ғояларни айтмаса ҳам бўлади – ўтган августда бошланган воқеаларни “миллий уйғониш” деб аташ мумкин», деди Барабан.\n«Ўйлашимча, фуқаролик жамияти, мустақил оммавий ахборот воситалари ва ноҳукумат ташкилотларига қарши қатор шафқатсиз қатағонлар ортидан турли намойишчи гуруҳлар Беларуснинг миллат сифатида истиқболи ва унинг жаҳонда тутган ўрни нуқтаи назаридан янада жипслашдилар», дея cўзини якунлади у.\nБеларусда Лукашенко режимига қарши оммавий норозилик бошланганига бир йил тўлди\nБеларуслик спортчи Кристина Тимановская Польшага учиб келди


14:22 / 02.01.2020 2641 pdf Ўқиш режими + -\nФиқҳ илмининг тарихига назар соладиган бўлсак, Исломнинг аввалги даврида тафсир, ҳадис, усулул фиқҳ ва бошқа илмлар каби, фиқҳ илми ҳам алоҳида илм шаклида ажралиб чиқмаганлигини кўрамиз.\nДастлаб Маккаи Мукаррамада ўн уч йил давомида асосан ақийдага оид оятлар нозил бўлди. Кейинроқ, айниқса Мадинаи Мунавварага ҳижрат қилинганидан сўнг шаръий ҳукмларга тегишли оятлар ҳам нозил бўла бошлади. Уларнинг ҳаммасини Пайғамбаримиз соллаллоҳу алайҳи васаллам ҳали унча кўпаймаган мусулмонлар жамоасига ўқиб, тушунтириб берар эдилар.\nУ вақтдаги мусулмонларнинг деярли барчаси араблар бўлиб, араб тилини нозик жойларигача яхши тушунар, Қуръони Карим оятлари ва Пайғамбар соллаллоҳу алайҳи васалламнинг ҳадисларини мутлақо қийналмай англар ва уларга амал қилар эдилар. Мабодо баъзи тушунмовчиликлар бўлса, дарров Пайғамбар соллаллоҳу алайҳи васалламнинг ўзларидан сўраб олар эдилар. Ўша вақтда саҳобаларнинг содда ҳаётларидаги асосий ишлари ҳам шундан иборат эди.\nПайғамбаримиз соллаллоҳу алайҳи васалламнинг муборак ҳаётларининг охирига келиб, Қуръони Карим оятлари нозил бўлиши ниҳоясига етиб қолди. Кейинги босқичдаги оятларнинг аксари шаръий ҳукмлар хусусида эди.\nМаълум вақт ўтгач, турли қабила ва юрт одамлари Исломни қабул қилишди. Янги мусулмонлар қаршисида деярли йигирма уч йил давомида нозил бўлиб тўпланган оятларни ўқиб-ўрганиш, уларга амал қилиш, шариат аҳкомларини ўз ҳаётларига татбиқ қилиш вазифаси турар эди.\nУламоларимиз фиқҳ билан машҳур бўлган саҳобалардан тўрт халифани, Абдуллоҳ ибн Масъуд, Абдуллоҳ ибн Умар, Абдуллоҳ ибн Аббос, Абдуллоҳ ибн Амр ибн Ос, Зайд ибн Собит, Оиша онамиз розияллоҳу анҳум ва бошқаларни мисол қилиб келтирадилар.\nШунингдек, Пайғамбаримиз Муҳаммад соллаллоҳу алайҳи васаллам аҳолиси мусулмон бўлган узоқроқ юртларга ўша ердагиларга шариат аҳкомларини ўргатиш, уларнинг ҳаётида ориз бўладиган масалаларни ҳал этиш учун ўз вакилларини юбора бошладилар.\nМуъоз розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам мени Яманга юбораётиб:\n«У ерда сенга бир масала ориз бўлса, қандай қилиб ҳукм чиқарасан?» дедилар.\n«Аллоҳнинг Китоби ила ҳукм чиқараман», дедим.\n«Аллоҳнинг Расули суннати ила», дедим.\n«Аллоҳнинг Расули суннатида ҳам бўлмаса-чи?» дедилар.\n«Фикрим билан ижтиҳод қиламан, сусткашлик қилмайман», дедим.\nРасулуллоҳ соллаллоҳу алайҳи васаллам кўксимга урдилар ва:\n«Расулуллоҳ соллаллоҳу алайҳи васалламнинг вакилини Расулуллоҳ соллаллоҳу алайҳи васалламни рози қиладиган нарсага муваффақ қилган Аллоҳга ҳамду санолар бўлсин», дедилар».\nДеярли барча ҳадис китобларида келтирилган ушбу машҳур воқеа асрлар давомида фақиҳларимизни янгидан-янги илмий чўққиларга, изланишларга чорлаши билан бирга, Қуръони Карим оятлари, бошқа ҳадислар билан бир қаторда, фиқҳ илмига ҳужжат ва далил ҳам бўлиб келмоқда.\nБиринчи ҳижрий асрнинг иккинчи ярми ва иккинчи ҳижрий асрда Ислом дини дунё бўйлаб кенг тарқалди. Араб бўлмаган турли халқлар ҳам мусулмон бўлдилар. Табиийки, улар ўзларига Қуръони Карим оятлари ва Пайғамбаримиз соллаллоҳу алайҳи васалламнинг суннатларидан шариат аҳкомларини чиқариб, тартибга солиш имконига эга эмас эдилар. Бир тарафдан, тил билмайдилар, қолаверса, илмлари йўқ.\nНима қилиш керак? Билганлардан сўраш керак. Шундай қилиб, аста-секин кишиларга диний ҳукмларни ўргатадиган, уларнинг саволларига жавоб берадиган кишилар ажраб чиқа бошлади.\nКейинчалик шароит бутун бошли китоблар таълиф этишни, масалаларни жамлаб баён қилишни ҳам тақозо қилиб қолди.\nБу ҳақиқатни халифа Жаъфар Мансур ва имом Молик ораларида бўлиб ўтган ҳодисадан ҳам билиб олсак бўлади.\nИмом Молик ибн Анас ёшликларида Жаъфар Мансур билан бирга ўқиган эканлар. Катта бўлганларида йўллари турлича бўлиб, имом Молик илмда, айниқса фиқҳда улкан алломалик даражасига етиб, ҳамманинг ҳурматига сазовор бўлдилар. Оғайнилари ва ҳамдарслари бўлмиш халифа Жаъфар Мансур имом Молик билан мажлис қурди ва у кишига: «Яқин орада мен билан сендан билимлироқ одам йўқ, ўзинг кўриб турибсан, мен манави иш (яъни халифалик) ила машғул бўлиб қолдим. Сен одамларга диний ишларни енгиллаштириб берсанг», деди.\nИмом Молик рози бўлдилар ва «Муватто» номли китобни таълиф қилдилар. Янаги ҳаж мавсумида «Муватто» китоби билан танишган халифа Жаъфар Мансур қойил қолди ва имом Моликка: «Жуда яхши қилибсан, агар хоҳласанг, ҳамма одамларни шу китобга жамлайман», деди.\nИмом Молик: «Йўқ, ундай қилма, Расулуллоҳнинг саҳобалари ҳамма ёққа тарқалиб кетишди, уларнинг ҳар бири ўзи билан яхшиликни олиб кетди», дедилар.\nУшбу қиссадан кўриниб турибдики, ўша даврда ҳатто давлат бошлиғи ҳам кишиларга фиқҳий кўрсатмалар мажмуаси лозимлигини англаб етган. Уламолар, жумладан, имом Моликдек забардаст олим ҳам бу заруратни тушуниб етганлар. Шунинг учун ҳам Ислом оламининг турли жойларида фақиҳ уламолар етишиб чиқа бошладилар.\n17:30 / 01.01.2020 5485\n15:55 / 03.01.2020 5380\nФиқҳ илмининг тарихига назар соладиган бўлсак, Исломнинг аввалги даврида тафсир, ҳадис, усулул фиқҳ ва бошқа илмлар каби, фиқҳ илми ҳам алоҳида илм шаклида ажралиб давоми...\n2641 14:22 / 02.01.2020\nФиқҳ дарслари (124-дарс). Нифос ҳукмлари\n. . . . . .Нифос болатуғилгандан кейин келадиган қондир. Унинг озининг чегараси йўқ. Кўпи қирқ кун. У эгизакларнинг онаси учун, Муҳаммадга хилоф давоми...\n966 13:00 / 18.02.2021\nБобо ва момо мероси\nбиринчи мақола.Бобо, дейилганда отанинг отаси ва катта отаси тушунилади. .Момо, дейилганда эса отанинг онаси, онанинг онаси ва уларнинг оналари тушунилади. давоми...\n1746 10:30 / 09.12.2019\n. . . . Одамдан, отдан ва ҳар бир гўштини еб бўладигандан ортиб қолган сув покдир. Йиртқич ҳайвонларники нажасдир. Мушук, қўйиб юборилган товуқ, йиртқич давоми...\n2126 13:05 / 05.11.2020\n2507 18:20 / 07.04.2020\n3137 15:55 / 28.03.2020\n84285 11:58 / 10.10.2018\n101679 11:56 / 10.10.2018\n13863 14:35 / 11.08.2021


Хорижга саёҳат қилмоқчимисиз? ЯИДХП орқали МИБга берилган қарз ҳақида маълумот олинг\nХорижга саёҳат қилмоқчимисиз? ЯИДХП орқали МИБга...\n15.03.2020 09:58 0 1680\nЧет элга саёҳат қилишни режалаштиряпсизми? Биринчи навбатда Ижро ҳужжати бўйича қарзнинг мавжудлигини текширинг. Агар қарздорга нисбатан ижро этувчи суд жараёни бошланган бўлса, суд ижрочиси чет элга чиқишни таъқиқлаш ёки компенсация сифатида мол-мулкни тортиб олиш тўғрисида қарор чиқаришга ҳақлидир. Бундай ҳолат кайфиятни сезиларли даражада бузиши мумкин ва қарзларнинг дастлабки текшируви ортиқча эмас, балки зарур бўлади.\nҚандай қилиб бундай ноҳуш кутилмаган ходисаларга тушиб қолмаслик ва барча қарздорликлардан хабардор бўлиш мумкин?\nЭндиликда Сиз Ягона интерактив давлат хизматлари порталида (www.my.gov.uz) ижро ҳаракатлари амалга оширилишининг автоматлаштирилган мониторинги бўйича давлат интерактив хизматини олишингиз мумкин.\nМажбурий ижро бюросига жўнатилган қарзларингиз тўғрисида маълумотни билиш учун ЯИДХП сайтида рўйхатдан ўтган ҳолда «Фуқаролик» бўлимида «Ижро ҳужжати бўйича қарздорликни текшириш» (https://my.gov.uz/ru/service/319) хизматига ўтиш ва «Хизматдан фойдаланиш» тугмасини босишингиз керак бўлади ёки «қарз», «МиБ», «қарздорлик» калит сўзларини киритиб, сайтнинг қулай қидириш тугмасидан фойдаланинг. Шундан сўнг бир неча сония ичида ижро ҳужжатлари ҳақида умумий маълумотлар тақдим этилади.\nИжро ҳужжатига қуйидагилар киради: қарз миқдори, ижро этувчи иш юритиш рақами, ижро ҳужжатининг мазмуни, бюро бўлинмасининг номи ва унинг масъул ходимининг телефон рақами.\nУшбу орқали сиз ўзингизни қизиқтирган маълумотни аниқлаб олишингиз мумкин.